Kerajaan lulus pelan induk bersepadu guna tanah laluan ECRL

KUALA LUMPUR, 3 Rabiulawal 1445H, Selasa – Kerajaan Persekutuan menerusi Mesyuarat Majlis Perancang Fizikal Negara (MPFN) Ke-42 hari ini bersetuju meluluskan satu dasar utama berkaitan perancangan bandar dan desa iaitu Pelan Induk Bersepadu Guna Tanah Laluan Rel Pantai Timur (ECRL), atau dikenali sebagai PeGTaECRL.

Perdana Menteri, Datuk Seri Anwar Ibrahim berkata, PeGTaECRL adalah dokumen perancangan guna tanah jangka panjang sehingga 2040 yang akan memacu pembangunan di sekitar 20 stesen dan sepanjang laluan ECRL yang telah dikenal pasti.

“Dokumen ini juga berperanan sebagai rujukan kepada pihak berkuasa negeri serta pihak berkuasa tempatan (PBT) dan dijangka dapat menarik pelaburan yang akan memacu pembangunan mampan ke arah keseimbangan antara Wilayah Pantai Timur dan Wilayah Pantai Barat negara.

“MPFN menjadi platform bagi Kerajaan Persekutuan berbincang dengan kerajaan negeri berkaitan hal ehwal perancangan bandar dan desa serta pembangunan fizikal negara, selaras dengan Perlembagaan Persekutuan,” menurutnya dalam kenyataan hari ini.

Terdahulu, menerusi hantaran di laman Facebook, Anwar berkongsi beberapa gambar serta makluman mengenai hasil mesyuarat yang dipengerusikannya di Putrajaya hari ini.

Beliau berkata, mesyuarat itu turut bersetuju dengan penambahbaikan kepada proses kelulusan dalam pembinaan infrastruktur pengecasan kenderaan elektik (EV) melalui Garis Panduan Petak Pengecasan Kenderaan Elektrik dan Prosedur Pemajuan.

Perdana Menteri juga berkata, ketersediaan infastruktur pengecasan amat penting dalam transformasi sektor automotif selaras dengan Pelan Hala Tuju Peralihan Tenaga Negara 2023 yang menyasarkan penggunaan EV sebanyak 38 peratus pada 2040 dan 80 peratus pada 2050.

“Sasaran penggunaan EV yang tinggi memerlukan sokongan dari segi penyediaan infrastruktur yang lengkap.

“Sehubungan itu, kerajaan telah memberi komitmen untuk pembinaan 10,000 stesen pengecasan EV awam menjelang tahun 2025. Sehingga kini hanya 1,246 stesen pengecasan EV telah beroperasi,” katanya.

Anwar berkata, MPFN juga bersetuju dengan pemakaian Pelan Pembangunan Geopark Negara 2021-2030 dan Pelan Pelaksanaan Geopark Negara oleh Agensi Persekutuan dengan kerjasama kerajaan negeri serta penterjemahan cadangannya dalam dokumen rancangan tempatan untuk kawalan perancangan dan guna tanah peringkat tempatan.

Beliau berkata, dokumen itu akan menjadi asas gerak kerja bagi merancang, mengurus dan melaksanakan pembangunan sesebuah taman geologi (dan tapak taman geologi) secara bersistem, terurus serta mengikut piawaian kebangsaan dan antarabangsa.

Anwar turut mengulangi penekanan terhadap usaha mempercepat proses pembangunan dengan meningkatkan lagi kecekapan yang memfokus kepada kemudahan menjalankan perniagaan di Malaysia.

“Semua jabatan dan agensi di peringkat Persekutuan, Kerajaan Negeri dan PBT diseru agar terus memberikan perhatian terhadap perkara ini bagi meningkatkan lagi keyakinan pelabur,” katanya. – Bernama


100 maut dalam kebakaran majlis perkahwinan di Iraq

ERBIL (Iraq), 11 Rabiulawal 1445H, Rabu – Sekurang-kurangnya 100 orang maut, manakala lebih 500 lagi cedera dalam insiden kebakaran di majlis perkahwinan di wilayah Nineveh di utara Iraq , lapor Agensi Anadolu pada Rabu.

Insiden berlaku di Dewan Perkahwinan Al Haytham di daerah Al-Hamdaniya yang dihadiri 800 tetamu, lapor media tempatan, memetik timbalan pengarah Jabatan Kesihatan Mosul, Ahmed Hamdani.

Agensi Berita Iraq (INA) melaporkan bahawa kebakaran berpunca daripada bunga api, lilin dan bahan lain yang digunakan semasa majlis berkenaan.

Pasukan bomba dan ambulans dari wilayah berhampiran telah dihantar ke lokasi kejadian.

Menteri Dalam Negeri Abdul Amir Al-Shammari turut menuju ke wilayah itu.

Kebakaran berlaku ketika pasangan pengantin sedang menari dan rakaman kejadian yang tular di media sosial, turut memaparkan orang ramai bertempiaran lari cuba menyelamatkan diri.- Bernama


PAS masih harapkan MN walaupun UMNO sudah tidak mahu

BANGI, 19 Zulkaedah 1443H, Ahad – PAS Perlis melihat terdapat dua kelompok UMNO dalam isu perjuangan Muafakat Nasional (MN) – yang sehingga kini masih tergantung.

Pesuruhjayanya, Mohd Shukri Ramli berkata, dalam hubungan PAS dan UMNO ada dua kelompok iaitu UMNO’ Putrajaya’ dan UMNO ‘PWTC’.

“UMNO ‘Putrajaya’ yang lebih mahukan MN dipertahankan manakala kelompok kedua pula adalah UMNO ‘PWTC’ yang mahu bergerak solo.

“Biarpun begitu PAS kekal berharap hubungan MN ini diteruskan walaupun ada dalam kalangan UMNO melihat tidak perlu MN lagi,” katanya.

Mengulas lanjut Mohd Shukri berkata, biarpun UMNO secara tegas mahu bergerak solo pada pilihan Raya Umum Ke-15 (PRU15) namun PAS tidak akan putus asa dalam mempertahankan MN yang diyakini memberi manfaat besar dalam penyatuan Ummah.

Katanya, PAS tetap mengharapkan kerjasama murni berkenaan dapat diteruskan menjelang PRU 15.

Pada masa sama, Mohd Shukri berkata, PAS negeri sedia menjadi orang tengah dalam perundingan antara UMNO dan BERSATU demi penyatuan ummah.

Sekiranya menjelang penamaan calon PRU15, UMNO masih keras menolak kerjasama MN, PAS terpaksa bertembung dengan parti itu.

“Kita sedih jika penyatuan ummah ini tidak dapat diselamatkan, terpaksalah kita lawan (UMNO) namun pimpinan akan terus berusaha bagi memastikan penyatuan tersebut dapat diselamatkan,” katanya.

Muafakat Nasional ditubuhkan pada 14 September 2019 oleh UMNO dan PAS atas alasan mahu mengukuhkan semula kesatuan politik bangsa Melayu dan ummah.

Namun peranan dan fungsi MN kini terus menjadi persoalan dan seolah-olah dilihat seperti hilang punca.


Dong Zong rakus, resolusi penting diri, tak peka keadaan semasa

Oleh Siti Hafidah Abd Ghaffar

BANGI, 9 Zulhijjah 1441H, Khamis – Resolusi yang diluluskan dalam Mesyuarat Agong Dong Zong bagi tahun 2020 boleh dianggap melampau serta tidak kena pada masa, ketika negara masih dalam proses pemulihan susulan pandemik COVID-19.

Terdahulu, akhbar berbahasa Cina, Oriental Daily melaporkan, Mesyuarat Agung Dong Zong meluluskan tujuh resolusi yang mana antaranya menuntut pengenalan tulisan Jawi di sekolah dilaksanakan seiring dengan pengenalan seni kaligrafi kaum lain.

Manakala, enam lagi resolusi lain yang diluluskan adalah mengenai semakan semula Akta Pendidikan 1996, menubuhkan jawatankuasa pemantau pendidikan serta penyaluran peruntukan secara adil kepada semua jenis aliran pendidikan.

Pertubuhan pendesak itu turut menuntut kerajaan menyegerakan pengiktirafan Sijil Peperiksaan Bersepadu (UEC), mengembalikan status perundangan Sekolah Menengah Jenis Kebangsaan (SMJK) dan pengecualian cukai tambahan ke atas pertubuhan tidak berasaskan keuntungan dan institusi pendidikan persendirian.

Mengulas perkara itu, Felo Utama Institut Kajian Etnik (KITA), Universiti Kebangsaan Malaysia (UKM), Prof Datuk Dr Teo Kok Seong menyifatkan tujuh resolusi dinyatakan Dong Zong ketika negara cuba bangkit dari krisis COVID-19 adalah mementingkan diri dan tidak kena pada masa.

“Sikap Dong Zong khasnya mewakili masyarakat Cina dilihat sebagai rakus. Daripada semua tuntutan itu nampak sangat mereka ini menahan lukah di pergentingan, mengambil kesempatan sewaktu pihak lain dalam kesempitan.

“Bahkan, semua tuntutan itu juga melihatkan sikap yang boleh dikatakan tidak peka terhadap keadaan negara kita yang sifatnya majmuk,” katanya ketika dihubungi Ismaweb.net hari ini.

Pada masa sama, Kok Seong menempelak resolusi Dong Zong untuk menubuhkan jawatankuasa pemantau pendidikan bagi memantau penguatkuasaan awam dan mencegah salah guna kuasa dalam Kementerian Pendidikan (KPM).

“Bagi saya itu biadab iaitu mengusulkan satu jawatankuasa pemantau. Selama ini mereka mendapati KPM banyak memperdaya, menipu mereka, jadi tubuh satu jawatankuasa pemantuan di situ melihatkan mereka sudah keterlaluan bahawa mereka mempunyai syak wasangka terhadap kerajaan yang bagi mereka tidak adil,” katanya.

Isu pengiktirafan UEC sejak kebelakangan ini semakin ‘panas’. Terdahulu, Pengerusi Terhormat Hua Zong, Tan Sri Lim Huah Leong meminta semua pemimpin pertubuhan Cina ‘berdiam diri’ dalam beberapa isu termasuklah berbincang secara terbuka mengenai UEC.

Huah Leong dilaporkan berkata, situasi politik semasa tidak stabil dan jika pemimpin pertubuhan Cina berterusan meminta pengiktirafan UEC, mereka akan terjerumus ke dalam perangkap.

Bagaimanapun Dong Zong dilaporkan seolah-olah tidak bersetuju gesaan Hua Zong, sebaliknya bertegas untuk tetap konsisten dengan pendirian mereka berhubung isu pengiktirafan UEC.

Pengerusi Dong Zong, Tan Tai Kim menegaskan semua pertubuhan Cina konsisten dalam pendirian mereka untuk mendapatkan pengiktirafan UEC, namun melalui pendekatan yang lebih lembut.

Memetik laporan akhbar berbahasa Cina, Orientaldaily, Tai Kim turut berharap supaya kerajaan menambah peruntukan untuk Sekolah Jenis Kebangsaan Cina (SJKC), dan merancang berhubung terus dengan Kementerian Pendidikan (KPM) mengeni perkara itu.

Katanya, Dong Zong akan menyerahkan memorandum supaya peruntukan untuk Sekolah Menengah Jenis Kebangsaan (SMJK) dan SJKC dimasukkan dalam pembentangan Belanjawan 2021, dengan mengekalkan RM50 juta atau menambah jumlah itu.


‘Rider’ pun pengundi, kenapa tidak dibela?

BANGI, 29 Rabiulakhir 1443H, Sabtu – Jika golongan penghantar makanan (p-hailing) dianggap sebagai ‘frontliner’, mengapa menteri dan ‘politikus’ tidak membela nasib mereka yang meninggal dunia serta cacat akibat kemalangan ketika bertugas?

Malah, pelbagai tuntutan yang dibuat oleh persatuan p-hailing juga masih dipandang sepi dan tidak diambil peduli sehingga kini, kata Ketua Media Pertubuhan-Pertubuhan Pembela Islam (PEMBELA), Haji Rashidi Haris.

Beliau berkata, isu berkaitan ‘rider’ p-hailing sudah lama berlaku dan rungutan itu masih berterusan diterima oleh PEMBELA sehingga ke hari ini.

“Usah diharap kepada parti, hatta parti yang dulunya uar-uar sana sini atau canang sana sini kononnya jaguh menegak dan bercakap tentang keadilan pun, apabila berkuasa langsung tidak ambil peduli dan berlaku adil terhadap mangsa pekerja syarikat XYZ yang bukan pekerja XYZ.

“Parti lain? Lupakanlah. Yang penting bagi politikus hanyalah undi apabila masa nak dekat mengundi menghadapi pilihan raya, masa itu muka politikus tak tahu malu ini akan muncul dan sanggup buat apa saja, semuanya mereka akan santuni, kononnya wakil rakyat,” katanya dalam kenyataan, hari ini.

Beliau berkata demikian mengulas isu dan rungutan yang disuarakan penghantar p-hailing yang didakwa ditindas ekoran sistem yang tidak dikawal.

Bukan hanya berdepan masalah teknikal aplikasi, rider beragama Islam juga didakwa berisiko menghadapi kejatuhan Petunjuk Prestasi Utama (KPI) sekiranya mereka berhenti untuk menunaikan solat serta menolak mengambil pesanan berasaskan babi.

Rashidi akui sedih dengan nasib ‘rider’ yang tidak dibela apabila berlaku kemalangan yang menyebabkan kematian dan kecacatan ke atas mereka, kononnya atas alasan tiada akta berkaitan.

“Membela nasib rakyat? Suka atau tidak kita terpaksa tunggu apabila sudah dekat nak pilihan raya nanti.

“Mengapa tiada pembelaan, sedangkan semua rider adalah pengundi?,” katanya.


Sejuta rakyat Palestin ditangkap pengganas Israel sejak 1967

RAMALLAH, 25 Syawal 1442H, Ahad – Kira-kira sejuta penduduk Palestin telah ditangkap oleh tentera pengganas Israel sejak perang Timur Tengah 1967, menurut sebuah pertubuhan bukan kerajaan (NGO) tempatan pada Sabtu.

Suruhanjaya Tahanan dan Bekas Tahanan Palestin dalam satu kenyataan berkata, lebih daripada 54,000 perintah penahanan pentadbiran direkodkan sejak 1967.

Dasar penahanan pentadbiran membolehkan pihak berkuasa negara haram Israel melanjutkan tempoh penangkapan seseorang tanpa sebarang pertuduhan atau perbicaraan.

“Sebanyak 226 tahanan telah mati di dalam penjara Israel sejak 1967.

“Kira-kira 17,000 wanita dan kanak-kanak perempuan dan 50,000 kanak-kanak adalah antara yang turut ditahan,” kata NGO itu.

Katanya, semua tahanan mengalami beberapa bentuk penderaan fizikal atau psikologi, penyalahgunaan moral dan diseksa kejam.

Dianggarkan 4,500 orang Palestin dipercayai ditahan di penjara Israel, termasuk 41 wanita, 140 di bawah umur dan 440 tahanan pentadbiran, menurut data organisasi mengenai hak tahanan. – Agensi


SPR buka permohonan untuk pemerhati PRN hari ini

BANGI, 26 Zulkaedah 1444H, Khamis – Permohonan sebagai pemerhati bagi pilihan raya negeri (PRN) di enam negeri dibuka mulai hari ini sehingga 7 Julai depan.

Setiausaha Suruhanjaya Pilihan Raya (SPR), Datuk Ikmalrudin Ishak berkata, permohonan sebagai pemerhati yang mewakili organisasi adalah tertakluk kepada syarat-syarat yang ditetapkan.

“Pemerhati dibenarkan untuk membuat pemerhatian bagi proses-proses pilihan raya seperti penamaan calon, berkempen, pengundian awal, pengundian, pengiraan undi dan penjumlahan rasmi undi sehinggalah pengisytiharan keputusan pilihan raya.

“SPR mengingatkan agar mereka yang berminat untuk menyertai program ini supaya mengemukakan permohonan sebelum tarikh tutup yang ditetapkan,” katanya dalam kenyataan media, hari ini.

Katanya lagi, mereka yang berminat boleh melayari portal SPR di pautan https://www.spr.gov.my/ untuk mendapatkan maklumat lanjut dan memuat turun borang permohonan.


3 maut, 52 cedera dalam letupan saluran paip gas asli di Thailand

BANGKOK, 6 Rabiulawal 1442H, Jumaat – Tiga orang terbunuh manakala 52 orang cedera selepas sebuah saluran paip gas asli meletup di Samut Prakan, tenggara Bangkok.

Dalam keajadian jam 12.55 tengah hari (waktu tempatan), saluran paip asli itu yang dikendalikan oleh syarikat milik PTT Public Company Limited (PTT) mengalami kebocoran dan terbakar.

Menurut laporan Bangkok Post, susulan letupan itu, sekurang-kurangnya empat buah rumah rosak teruk dan enam buah rumah mengalami kerosakan bumbung.

Gabenor Wilayah Samut Prakan, Wanchai Kongkasem, berkata sekurangnya 30 buah keluarga terjejas akibat insiden itu dan pihak berkuasa sedang mengenal pasti punca kejadian letupan itu.

“Mangsa mengalami kecederaan melecur dan dikejarkan ke hospital berdekatan dan pusat pemindahan telah dibuka untuk membantu mangsa,” katanya kepada media selepas melawat lokasi kejadian.

Beliau berkata PTT telah menutup saluran paip itu dan kawasan itu kini selamat.

Sementara itu, jurucakap kerajaan, Anucha Burapachaisri berkata Perdana Menteri Prayuth Chan o-cha telah mengarahkan pihak berkuasa segera melakukan pemeriksaan dan menyiasat punca kejadian serta menghulurkan bantuan kepada mangsa. – Bernama


21,176 kes baharu COVID-19 hari ini

KUALA LUMPUR, 3 Safar 1443H, Jumaat – Kes baharu COVID-19 yang dilaporkan di seluruh negara hari ini sedikit meningkat iaitu 21,176 kes berbanding 19,307 kes semalam.

Ketua Pengarah Kesihatan Tan Sri Dr Noor Hisham Abdullah menerusi hantaran di Twitter dan Facebook memaklumkan pertambahan kes baharu itu menjadikan jumlah keseluruhan kes di seluruh negara kini sebanyak 1,940,950 kes.

Sarawak masih merekodkan kes harian tertinggi iaitu 3,734 diikuti Selangor 3,595, Johor (2,297), Sabah (2,246), Pulau Pinang (1,939), Kedah (1,808), Perak (1,366), Kelantan (1,254) dan Pahang (853).

“Terengganu pula mencatatkan 776 kes, Melaka (485), Kuala Lumpur (467), Negeri Sembilan (252), Perlis (77), Putrajaya (21) dan Labuan (6),” katanya.

Dr Noor Hisham turut memaklumkan penggunaan katil di unit rawatan rapi (ICU) hospital COVID-19 di seluruh negara setakat semalam ialah 82 peratus atau 1,590 manakala katil bukan ICU ialah 77 peratus (17,493). – Bernama


Patutkah DS Najib diberi pengampunan?

Oleh: Tun Abdul Hamid Mohamad

DI awal tahun 1970an, Datuk Haji Harun Idris, Menteri Besar Selangor dituduh menerima rasuah berjumlah RM250,000.00. Pertuduhan dengan jelas mengatakan wang itu diterima untuk UMNO.

Dalam tahun 1981, setelah Datuk Harun menjalani sebahagian besar hukumannya, Tun Dr. Mahathir, yang pada masa itu, Timbalan Perdana Menteri mengemukakan permohonan kepada Lembaga Pengampunan untuk mendapatkan pengampunan bagi Datuk Harun. Pengampunan diberi dengan dan bebaslah Datuk Harun.

Di awal tahun 1980an, Datuk Mokhtar Hashim, Menteri Belia dan Sukan dihukum mati kerana membunuh musuh politiknya dalam UMNO, Datuk Mohd Taha Talib. Setelah berada dalam penjara beberapa lama, beliau diberi pengampunan dengan menggantikan hukuman mati dengan hukuman penjara. Apabila tamat tempohnya, keluarlah beliau untuk menjalani penghidupannya sebagai seorang awam.

Kedua-dua kes ini menunjukkan cara tradisi pengampunan dilakukan.

Yang menukarnya adalah kes pengampunan DS Anwar Ibrahim. Pembaharuan itu dibuat oleh Tun Dr. Mahathir setelah menjadi Perdana Menteri Kerajaan Pakatan Harapan (PH). Anehnya beliau adalah orang yang bertanggungjawab memulakan pendakwaan terhadap DS Anwar dalam kes liwat pertamanya.

Asas bagi mendapat pengampunan kepada DS Anwar itu hanya politik. (Lihat Pengampunan Dato Seri Anwar Ibrahim Atas Asas Apa? (12 05 2018); Kuasa Pengampunan (13 05 2018); Pengampunan Dato’ Seri Anwar Ibrahim Dan Keadilan Kepada Saiful (2018 05 14)). Melalui pendakwaan kes liwat pertama terhadap DS Anwar, Tun Dr. Mahathir tidak mahu DS Anwar menjadi Perdana Menteri. Dengan menghendaki DS Anwar diampun bagi kesalahan liwatnya yang kedua, Tun Dr. Mahathir hendak menunaikan janjinya kepada DS Anwar untuk mendapat DS Anwar menyertainya mengalahkan BN dan menjatuhkan DS Najib dan memenjaranya kerana kesalahan berkaitan kes 1MDB.

Apabila Pakatan Harapan (PH) menang PRU14 dan Tun Dr. Mahathir menjadi Perdana Menteri, beliau pun menghadap DYMM SPB Yang di-Pertuan Agong (YDPA) untuk memohon pengampunan kepada DS Anwar. YDPA pada masa itu menzahirkan perkenan Baginda, menerima DS Anwar menghadap, memaklumkan beliau bahawa beliau diampun kerana ketidakadilan telah dilakukan terhadapnya, semua ini berlaku sebelum Majlis Pengampunan bersidang. Itu adalah satu kesilapan.

Jadi, orang yang menjadikan YDPA dan Lembaga Pengampunan sebagai alat untuk membebaskan pemimpin politik yang melakukan kesalahan jenayah dan sedang menjalani hukuman penjara apabila partinya atau parti gabungannya menang pilihanraya umum, ialah Tun Dr. Mahathir. Orang yang membuka jalan bagi pemimpin politik yang melakukan kesalahan jenayah dan sedang menjalani hukuman untuk menjadi Perdana Menteri dengan mendapat pengampunan apabila partinya atau parti gabungannya menang pilihanraya umum adalah Tun Dr. Mahahtir.

Tun Dr. Mahathir melakukan semua itu untuk menjatuh DS Najib dan memenjarakannya atas kesalahan jenayah kewangan yang melibatkan 1MDB. Sekarang beliau telah berjaya: DS Najib telah didapati bersalah dan sedang menjalani hukuman penjara.

Anehnya, anak-anak didik beliau yang pada masa ini menjadi pemimpin-pemimpin tertinggi UMNO dan penyokong kuat DS Najib itulah yang mahukan DS Najib diampun pula. Tun Dr. Mahathir tidak boleh marah kepada mereka kerana beliaulah yang menjadi guru mereka. Pemimpin-pemimpin tertinggi UMNO tentu berhujah jika pengampunan boleh diberi kepada DS Anwar, mengapa tidak kepada DS Najib? Mereka tentu menghujahkan jika Tun Dr Mahathir boleh menghadap YDPA dan memohon pengampunan kepada DS Anwar, mengapa PM Ismail Sabri tidak boleh berbuat demikian untuk DS Najib bekas bosnya dalam UMNO dan Kerajaan? Bagi DS Zahid Hamidi, beliau mempunyai sebab yang lebih kuat: jika pengampunan boleh diberi kepada DS Anwar dan DS Najib, mengapa tidak kepada beliau, Presiden UMNO, jika beliau didapati bersalah sedangkan sudah ada dua precedent sebelumnya?

Soalannya, patutkah pengampunan diberi kepada DS Najib?

Perlembagaan tidak menyatakan atas alasan apa pengampunan patut diberi. Dua contoh pertama menunjukkan amalan tradisioal. Kes DS Anwar menunjukkan pembaharuan. Patutkah ia diikuti?

Jika ucapan-ucapan di Majlis Taklimat Presiden UMNO di Dewan Merdeka pada 27 Ogos 2022 itu mencerminkan alasan-alasan mengapa DS Najib patut diberi pengampunan, ia boleh disimpulkan di bawah tajuk ketidakadilan perbicaraan kes DS Najib. Perbicaraan itu telah dikritik atas lima sebab.

Pertama, keputusan mahkamah tidak mengikuti keterangan.

Kedua, keengganan Mahkamah Persekutuan membenarkan permohonan penangguhan oleh peguam baru DS Najib untuk mengkaji rekod rayuan.

Ketiga, keengganan Mahkamah Persekutuan membenarkan permohonan DS Najib memasukkan keterangan baru mengenai penglibatan Hakim Datuk Mohd. Nazlan dalam kes itu.

Keempat, pelantikan Peguam Negara, Ketua Pesuruhjaya SPRM, Ketua Hakim Negara dan Hakim-hakim dicatur oleh Perdana Menteri.

Kelima penolakan permohonan supaya Tun Tengku Maimun menarik diri kerana kenyataan yang dimuatnaikkan oleh suaminya dalam facebooknya pada 11 Mei 2018 dan suratnya kepada Majlis Peguam bahawa beliau tiada bantahan jika peguam-peguam akan memohon penangguhan untuk menghadiri acara Walk of Justice pada 17 Jun 2022 yang berkaitan dengan Hakim Datuk Mohd. Nazlan.

Mengenai alasan pertama, dalam sistem kehakiman dan perundangan mana sekalipun, keputusan sesuatu kes dibuat oleh mahkamah dan kata putus diberi oleh mahkamah yang paling tinggi. Kata putus perlu ada, jika tidak ia tidak akan berkesudahan. Hakim-hakimlah orang yang membaca dan/atau mendengar keterangan, hujah-hujah pendakwa dan peguambela, menganalisisnya, membuat keputusan dan menulis alasan penghakiman. Mereka terlatih dan mempunyai pengalaman dan sepatutnya jujur, bebas dan adil dalam menjalankan tugas mereka.

Penjelasan TS Shafie itu adalah pandangan sebelah pihak. Mendengar penjelasannya sahaja tidak membolehkan seseorang itu membuat keputusan yang adil bahawa keputusan mahkamah itu betul atau tidak di sisi undang-undang.

Jika pandangan seperti itu boleh dijadikan alasan bagi mengatakan penghakiman itu tidak adil dan DS Najib patut diampun, bagaimana jika PH pula mengadakan majlis taklimatnya dan menyuarakan sokongan terhadap penghakiman itu menuntut pengampunan tidak diberi? Pandangan mana yang hendak dipakai? Saya katakan kedua-dua patut diketepikan.

Mengenai alasan kedua, penangguhan terletak dalam budibicara mahkamah. Mahkamah mempunyai fakta lengkap di hadapannya untuk memutuskannya. Kita hanya boleh membuat anggapan.

Mengenai alasan ketiga, penolakan permohonan peguam baru DS Najib untuk memasukkan keterangan tambahan mengenai penglibatan Hakim Datuk Mohd Nazlan dalam kes itu. Bagi saya, asalkan permohonan itu didengar dan diberi pertimbangan yang serius dan adil, mengikut undang-undang kita patut menerimanya. Permohonan itu didengar pada 15 Ogos 2022 dan keputusannya diberikan esoknya. Mahkamah itu memberi alasan penghakiman yang lengkap, sesiapa yang ingin tahu eloklah membacanya.

Mengenai alasan keempat, malangnya DS Zahid hanya menyebutnya dengan satu ayat pendek tanpa memberi fakta-fakta berkenaan. Biarlah saya menambahnya supaya kita dapat memberi pertimbangan yang lebih adil kepada kedua belah pihak.

Ia bermula dengan cara Tun Dr. Mahathir dan PH berkempen dalam PRU 14: jika PH menang, DS Najib akan ditangkap, didakwa dan dipenjarakan dalam tempoh hanya beberapa bulan. Ia memberi gambaran bahawa semuanya akan dilakukan oleh Kerajaan PH dan Perdana Menteri Tun Dr. Mahathir. Ia memberi gambaran bahawa peranan penyiasat (SPRM), pendakwa dan mahkamah hanya formality.

Selepas itu Peguam Negara digantikan dengan TS Tommy Thomas, seorang peguam swasta yang tidak pernah melihat kertas siasatan, apatah lagi mendakwa dan peguam kepada Lim Guan Eng dalam kes rasuahnya yang, kemudiannya, tidak meneruskan pendakwaan, sebagai Peguam Negara.

Ditambah lagi dengan pelantikan Lateefa Koya, kelahiran Kerala, India seorang aktivis politik dalam PKR, parti komponen PH yang juga tidak pernah melihat kertas siasatan apatah lagi menyiasat dan mendakwa kes rasuah, untuk menjadi Ketua Pesuruhjaya SPRM.

Seterusnya, TS Tommy Thomas dalam bukunya mengatakan dialah yang memilih nama Tun Tengku Maimun untuk menjadi calon Ketua Hakim Negara dan mengemukakannya kepada Tun Dr. Mahathir, dan Tun Dr. Mahathir bersetuju. Di sini TS Tommy Thomas telah bertindak di luar bidang kuasanya. Sebenarnya Peguam Negara tidak ada peranan dalam pelantikan Ketua Hakim Negara. Yang mempunyai peranan untuk memilih calon Ketua Hakim Negara dan mengemukakannya kepada Perdana Menteri ialah Suruhanjaya Pelantikan Kehakiman yang Peguam Negara tidak pun menjadi ahli.

Orang ramai mungkin tidak tahu bahawa, pada masa itu, Tun Tengku Maimun adalah seorang Hakim Mahkamah Persekutuan yang junior, tidak ada apa-apa keistimewaan, jika tidak mahu disebut kelemahannya pun berbanding dengan Hakim-Hakim Mahkamah Persekutuan lelaki lain yang lebih kanan, mempunyai pengalaman yang lebih luas semasa menjadi pegawai Perkhidmatan Kehakiman dan Perundangan dan, dari pemerhatian saya, mempunyai watak yang lebih kuat.

Atas asas apa TS Tommy Thomas memilih Tun Tengku Maimun? Adakah ia dilakukan dengan harapan Tun Tengku Maimun akan merasa terhutang budi kepadanya, kepada Tun Dr. Mahathir dan Kerajaan PH dan akan menyebelahi mereka dalam penghakimannya? Saya tidak fikir faktor itu tidak termasuk dalam perkiraannya. Bahawa Tun Dr. Mahathir bersetuju tidak menghairankan kerana beliau pernah berbuat hal yang serupa semasa menjadi Perdana Menteri kali pertama.

Perlu diambil ingatan di sini bahawa, di sisi undang-undang pelantikan itu adalah sah. Mereka tidak boleh dipersalahkan. Saya percaya mereka sendiri pun tidak pernah terfikir mereka akan dilantik ke jawatan-jawatan itu. Yang salah ialah jika pelantikan-pelantikan itu dilakukan dengan tujuan mereka akan terhutang budi dan akan menyebelahi kehendak Kerajaan PH dalam keputusan-keputusan yang mereka buat kelak dan mereka melakukan demikian.

Hal ini lebih penting berkenaan pelantikan Ketua Hakim Negara kerana keadilan bukan sahaja perlu dilakukan, ia juga perlu kelihatan dilakukan.

Beberapa tindakan Ketua Hakim Negara berhubung dengan pengendalian kes ini menambah lagi kecurigaan itu. Pertama, penetapan bilangan panel yang mendengar rayuan ini dan keahliannya. Ini adalah satu kes yang amat kontroversial. Satu dunia menunggu keputusannya, kebanyakannya mahukan DS Najib dihukum, tidak kira apa alasan penghakimannya. PH menunggu untuk menyalahkan hakim-hakim jika mereka tidak mendapati DS Najib bersalah dan menghukumnya. Maka, Ketua Hakim Negara yang dari awalnya nampak terhutang budi kepada Tun Dr. Mahathir berada dalam keadaan tertekan untuk mengekalkan sabitan dan hukuman yang dibuat oleh Mahkamah Tinggi itu. Sama ada itu betul atau tidak tidak penting. Sekali lagi ini soal persepsi.

Dalam kes ini, tindakan Ketua Hakim Negara itu dalam menetapkan bilangan hakim untuk mendengar rayuan ini dan pemilihan hakim-hakim itu menguatkan lagi persepsi bahawa beliau mahu Mahkamah Persekutuan mengesahkan keputusan Mahkamah Tinggi itu.

Dalam keadaan ini, untuk nampak lebih adil dan mengelak tuduhan memilih hakim, sepatutnya rayuan in didengar oleh panel penuh Mahkamah Persekutuan. Melihat senarai lima orang hakim yang dipilih, seseorang yang biasa dengan penghakiman mereka sudah pasti dapat menelah apakah keputusan mahkamah itu kelak: Ketua Hakim Negara, Datuk Nallini dan Datuk Mary Lim telah pun merupakan majoriti yang tentu sekali akan mengekalkan keputusan Mahkamah Tinggi itu. Datuk Mohamad Zabidin adalah amat junior dan, mengenali beliau, saya tidak fikir beliau mempunyai watak yang cukup kuat untuk tidak menuruti keputusan majoriti yang diketuai oleh Ketua Hakim Negara itu. Yang tinggal hanya TS Abang Iskandar, (Hakim Besar Sabah dan Sarawak). Mengapa Presiden Mahkamah Rayuan dan Hakim Besar (Malaya), dua hakim paling kanan selepas Ketua Hakim Negara, tidak dimasukkan dalam panel itu?

Mungkin dihujahkan, jika mahkamah itu bersidang dengan panel penuh pun, besar kemungkinan, keputusannya sama juga. Itu bukan isunya. Isunya mengapa melakukan sesuatu yang menambah persepsi bahawa ia disengajakan untuk memastikan keputusan Mahkamah Tinggi itu dikekalkan?

Alasan keempat ini dan cara Tun Tengku Maimun menangani isu Hakim Datuk Mohd Nazlan (Lihat Badan Kehakiman Diugut: Pandangan Sebelah Lagi (07 Mei 2022) tidak membantu menunjukkan kebebasannya tetapi ia tidak boleh menjadi alasan bagi Lembaga Pengampunan memberi pengampunan kepada DS Najib kerana, saya ulangi, bukanlah tugas atau bidangkuasa Lembaga Pengampunan menjadi mahkamah rayuan daripada Mahkamah Persekutuan untuk mencari salah mahkamah itu dan mengenepikan penghakimannya atau kesan (effect) penghakimannya.

Mengenai alasan kelima (supaya Ketua Hakim Negara menarik diri) asas pertama ialah kenyataan dalam facebook suami Tun Tengku Maimun pada 11 Mei 2018. Kenyataan itu dibuat dua hari selepas PRU 14. Pada masa itu Datuk Zamani sendiri tidak tahu isterinya akan menjadi Ketua Hakim Negara, apatah lagi mendengar rayuan DS Najib. Saya juga telah membaca keseluruhan kenyataan itu. Ia tidak ada kena mengena dengan perbicaraan kes itu. Ia hanya luahan perasaan seorang Melayu berpelajaran mengenai keputusan PRU 14. Malah itu jugalah perasaan kebanyakan orang Melayu. Saya tidak fikir ia mempunyai apa-apa kesan kepada pemikiran isterinya yang membicarakan kes itu empat tahun kemudian yang mungkin tidak tahu pun adanya kenyataan itu.

Alasan kedua bagi permohonan ini ialah surat Ketua Hakim Negara kepada Majlis Peguam bahawa beliau tiada bantahan jika peguam-peguam akan memohon penangguhan untuk menghadiri acara Walk of Justice pada 17 Jun 2022 yang berkaitan dengan Hakim Datuk Mohd Nazlan. Ini sekali lagi menunjukkan Majlis Peguam amat partisan dalam kes ini. Lihat Badan Kehakiman Diugut: Pandangan Sebelah Lagi (07 Mei 2022)

Bagaimana jika pengampunan hendak diberi selepas PRU 15 dan BN memenanginya? Keadaan ini menyerupai keadaan yang melibatkan DS Anwar, bezanya DS Najib tidak diwarwarkan akan menjadi Perdana Menteri seperti DS Anwar. DS Zahid tentu tidak akan membiarnya berlaku.

Saya telah menghujahkan dalam kes DS Anwar bahawa pengampunan tidak sepatutnya diberi kerana ia bererti meletak kuasa di atas keadilan: seorang pemimpin politik boleh melakukan kesalahan jenayah, Raja Berperlembagaan akan mengampunnya apabila partinya menang. Ini bererti Raja Berperlembagaan akan bersekongkol dengan ahli-ahli politik untuk membolehkan penjenayah dan banduan, berkuasa atau berkuasa semula. Mereka sepatutnya disingkir, pertama oleh pengundi dan, kedua, oleh Raja Berperlembagaan. Jika, selepas pengampunan diberi kepada DS Anwar, pengampunan diberikan pula kepada DS Najib atas alasan yang sama, jika DS Zahid juga didapati bersalah dan BN menang PRU 15, bagaimana pengampunan tidak akan diberi kepada DS Zahid sedangkan sudah ada dua precedent di hadapannya?

Ada satu perkara yang membezakan kes Datuk Harun, kes Datuk Mokhtar dan kes DS Anwar di satu pihak dengan kes DS Najib di satu pihak lagi. Dalam ketiga-tiga kes yang pertama disebut itu, mereka kesemua telah menjalani sebahagian besar atau beberapa tahun hukuman penjara, barulah permohonan pengampunan dibuat dan diberi.

Dalam kes DS Najib ini, beliau didapati bersalah pada 23 Ogos 2022. Pada 2 September 2022 (10 hari kemudian) beliau memfail petisyen pengampunan. Sekarang semua orang menunggu bilakah Lembaga Pengampunan akan bersidang dan apakah keputusannya.

Katakanlah dalam masa terdekat Lembaga Pengampunan bersidang dan memberi pengampunan kepada beliau, ia akan menjadikan sistem perundangan dan kehakiman di negara ini bahan ketawa di dunia: SPRM menghabiskan bertahun-tahun menyiasat; Pendakwa Raya menghabiskan berbulan-bulan mengkaji kertas siasatan; bertahun-tahun Hakim-Hakim membicara dan mendengar rayuan lepas rayuan, merekod, menyemak dan mengkaji beribu-ribu halaman keterangan dan dokumen, mendengar berpuluh-puluh orang saksi dan menulis beratus-ratus halaman alasan penghakiman, satu dua bulan selepas tertuduh disabitkan dan dihukum penjara berpuluh-puluh tahun dan didenda beratus-ratus juta atau berbilion, tanpa terpaksa melakukan apa yang disebut itu semua, ahli-ahli Lembaga Pengampunan, dengan satu ayat mengampun sabitan dan hukuman itu! Perlukah saya berkata apa-apa lagi? Bayangkanlah sendiri.

Sebenarnya kesalahan DS Najib adalah lebih besar daripada kesalahan DS Anwar. Kesalahan DS Anwar adalah terhadap seorang individu. Kesalahan DS Najib melibatkan kewangan negara. Patutkah Raja Berperlembagaan mengampunnya semata-mata kerana partinya menang PRU? Jika itu berlaku, akan jadi bahan ketawalah negara Malaysia dan Raja Berperlembagaannya!

DS Najib sedang menghadapi beberapa pertuduhan lagi. Jika beliau diampunkan dalam kes ini, jika selepas ini beliau didapati bersalah lagi, adakah beliau akan diampun lagi atas alasan yang sama?

Kesimpulan

Soalan sama ada DS Najib patut diberi pengampunan atau tidak adalah satu soalan yang kontroversial. Sebabnya ialah kerana ia telah dipolitikkan.

Perlembagaan tidak mengatakan atas alasan apa pengampunan patut diberi. Kes Datuk Harun dan Datuk Mokhtar adalah dua contoh ahli politik diampunkan, tanpa dipolitikkan. Penghakiman mahkamah tidak dipertikaikan. Pengampunan diberi atas dasar perikemaknusiaan. Kes DS Anwar mengubah amalan itu.

Mengenai pengampunan DS Najib, setakat ini, berdasarkan ucapan-ucapan di Majlis Taklimat Presiden UMNO, alasan yang diberi boleh disimpulkan di bawah tajuk DS Najib tidak diberi perbicaraan yang adil.

Kita perlu ingat bahawa bukanlah tugas atau dalam bidang kuasa Lembaga Pengampunan untuk mengatakan penghakiman Mahkamah Persekutuan itu betul atau tidak, mengikut undang-undang atau tidak, adil atau tidak.

Saya telah menghujahkan adil atau tidaknya sesuatu perbicaraan terletak sama ada keputusannya sah mengikut undang-undang, bukannya mengikut perasaan orang ramai apatah lagi ahli-ahli sesebuah parti politik yang semestinya berat sebelah (partisan).

Saya telah membincang alasan-alasan itu satu per satu untuk membantu para pembaca menilainya dan membuat keputusan sendiri. Daripada alasan-alasan itu saya dapati ada dua perkara yang boleh menyebabkan kita merasa kurang senang berkait dengan kebebasan Ketua Hakim Negara. Pertama mengenai penetapan hakim dan pemilihan mereka. Kedua, cara beliau menangani isu Hakim Datuk Mohd Nazlan.

Tetapi, perlu diingati, bahawa bukanlah tugas atau terletak di bawah bidang kuasa Lembaga Pengampunan untuk mempersoal keesahan keputusan Mahkamah Persekutuan atau mengetepikannya. Ia juga tiada kepakaran dalam hal itu. Perasaan DS Najib tidak mendapat perbicaraan adil berdasarkan emosi ahli-ahli sesebuah parti politik tidak boleh menjadi alasan memberi pengampunan.

Patutkah pengampunan diberi jika BN memenangi PRU 15? Saya juga berpendapat tidak. Alasan paling kuat mengapa pengampunan tidak patut diberi atas alasan ini ialah precedent yang diwujudkan oleh kes DS Anwar itu tidak patut diikuti untuk mengelak pemimpin-pemimpin yang korup, menyalahguna kuasa dan menyeleweng wang negara dan penjenayah daripada berkuasa atau berkuasa semula dan mengelak hukumam. Ia juga untuk mengelak ahli-ahli politik daripada memperalatkan Raja Berperlembagaan dan Lembaga Pengampunan untuk membolehkan pemimpin seperti itu berkuasa atau berkuasa semula. Itu bukanlah tujuan Lembaga Pengampunan diadakan. Eloklah Lembaga Pengampunan kembali kepada amalan asal: mengampun kesalahan tanpa mempertikai keesahan sabitan dan hukuman oleh mahkamah kerana Lembaga Pengampunan bukanlah mahkamah rayuan dan jika tertuduh tidak bersalah, apakah yang hendak diampunkan?

07 09 2022


Kredibiliti Nooh diyakini bantu hal ehwal fatwa negara

BANGI, 18 Muharram 1444H, Selasa – Jabatan Kemajuan Islam Malaysia (Jakim) yakin pelantikan Datuk Nooh Gadut sebagai Pengerusi Jawatankuasa Muzakarah Majlis Kebangsaan Bagi Hal Ehwal Agama Islam Malaysia (MKI) dapat membantu mempertingkatkan lagi pengurusan dan penyelarasan hal ehwal kefatwaan di negara ini.

Ketua Pengarah Jakim, Datuk Hakimah Mohd Yusoff berkata, ia berdasarkan pengalaman luas dan kredibiliti beliau sebagai Mufti Johor sebelum ini serta penglibatan secara langsung dalam institusi kefatwaan khususnya hal-hal berkaitan isu semasa di negara.

“Jakim amat berbesar hati dan mengalu-alukan pelantikan Datuk Nooh Gadot sebagai Pengerusi Jawatankuasa Muzakarah Majlis Kebangsaan Bagi Hal Ehwal Agama Islam Malaysia (MKI) yang baharu.

“Jakim juga mengambil kesempatan ini untuk mengucapkan sekalung penghargaan dan ribuan terima kasih kepada Sahibus Samahah Datuk Wan Zahidi Wan Teh, Mufti Perak atas sumbang beliau sebagai Pengerusi Jawatankuasa Muzakarah MKI sejak Oktober 2017,” katanya dalam kenyataan, hari ini.

Terdahulu, Mesyuarat Majlis Raja-Raja Kali Ke-259 yang telah diadakan pada 30 Jun 2022 telah berkenan dengan pelantikan Nooh Gadot berkuat kuasa mulai 30 Jun sehingga 29 Jun 2024.

Watikah pelantikan beliau telah disempurnakan oleh Sultan Selangor, Sultan Sharafuddin Idris Shah selaku Pengerusi MKI semalam.


Harap peruntukan perkasa Bumiputera sampai kepada kumpulan sasar

BANGI, 22 Rabiulawal 1442H, Ahad – Peruntukan RM11.1 bilion untuk pembangunan Bumiputera adalah adil dan bertanggungjawab selaras dengan kehendak Perlembagaan Persekutuan.

Situasi penularan pandemik COVID-19 memberi kesan ekonomi kepada ramai Bumiputera golongan B40, terumata individu yang bekerja sendiri sama ada di Semenanjung, Sabah atau Sarawak.

Justeru, Ketua Wanita Barisan Jemaah Islamiah Se-Malaysia (BERJASA) Azizah Che Awang berkata, suntikan modal atau pinjaman kepada usahawan Bumiputera dalam pelbagai sektor temasuk makanan, pelancongan, Industri Kecil dan Sederhana (IKS), pertanian dan perikanan akan menjamin kelangsungan hidup serta merancakkan lagi kegiatan ekonomi dalam negara.

“Peruntukan tambahan sebanyak RM3.1 bilion berbanding tahun sebelumnya juga dilihat sangat relevan untuk menyediakan akses pendidikan berkualiti kepada industri Bumiputera.

“…seperti MARA (Majlis Amanah Rakyat) dan UiTM (Universiti Teknologi Mara), bagi menzahirkan graduan tenaga kerja yang berkualiti dan berinovatif terutama dalam industri perkhidmatan dan teknologi tinggi.

“Dalam era dunia digital, tentu sekali dengan suntikan modal tambahan dapat membantu usahawan Bumiputera bersaing secara sihat dengan kaum Cina, kerana industri teknologi tinggi memerlukan modal yang besar dan secara tidak langsung mengurangkan peratus pengangguran negara,” katanya.

Terdahulu, sejumlah RM11.1 bilion disediakan kerajaan bagi meneruskan usaha untuk menyokong pembangunan Bumiputera bagi mengurangkan ketidaksamarataan antara kaum.

Menteri Kewangan, Senator Tengku Datuk Seri Zafrul Tengku Abdul Aziz ketika membentangkan Belanjawan 2021 Jumaat lalu berkata, ia merangkumi RM6.5 bilion untuk menyediakan akses pendidikan berkualiti kepada institusi Bumiputera seperti MARA dan UiTM.

Menurutnya, bagi melonjak dan memperkasa usahawan Bumiputera, sebanyak RM 4.6 bilion disediakan.

Beliau berkata, RM 1.3 bilion lagi untuk pelbagai program peningkatan kapasiti termasuk pembangunan profesional, Dana Kemakmuran Bumiputera serta program atau projek khusus untuk Bumiputera.

Meskipun menyambut baik perkara itu, Azizah berharap supaya usaha pemerkasaan Bumiputera menjadi realiti dan sampai kepada kumpulan sasar.

“Sangat menyedihkan jika peruntukan tidak telus atau tiris disebabkan kegunaan bagi memperkasakan kroni dan bukan massa Bumiputera,” katanya.

Berbeza dengan tahun 70-an dan 80-an, Azizah berkata, pembiayaan pelajaran diberi dalam bentuk biasiswa dan dermasiswa, sedangkan ketika ini ramai Bumiputera berhutang dengan pinjaman PTPN (Perbadanan Tabung Pendidikan Tinggi Nasional) dan MARA bernilai puluhan ribu ringgit.

“Wanita BERJASA berharap kerajaan mengamalkan sikap integriti, adil dan bertanggungjawab dalam membantu Bumiputera agar tidak tercicir dalam mendepani cabaran masa hadapan yang tidak menentu,” katanya.


Bank Negara naikkan OPR sebanyak 25 mata asas kepada 2.25 peratus

KUALA LUMPUR, 6 Zulhijjah 1443H, Rabu – Bank Negara Malaysia (BNM) telah menaikkan Kadar Dasar Semalaman (OPR) sebanyak 25 mata asas kepada 2.25 peratus semasa mesyuarat Jawatankuasa Dasar Monetari (MPC) keempatnya tahun ini.

Kadar tertinggi dan terendah koridor bagi OPR turut dinaikkan masing-masing kepada 2.50 peratus dan 2.00 peratus, kata BNM dalam Pernyataan Dasar Monetari hari ini.

“Berikutan prospek pertumbuhan ekonomi Malaysia yang positif, MPC mengambil keputusan untuk membuat pelarasan selanjutnya terhadap tahap akomodasi monetari. Keputusan ini konsisten dengan pandangan MPC bahawa keadaan yang pertama kali berlaku ini sehingga memerlukan penetapan kadar OPR terendah yang pernah dicatatkan, kini semakin reda.

“Pada kadar OPR semasa, pendirian dasar monetari kekal akomodatif dan menyokong pertumbuhan ekonomi,” katanya.

MPC akan terus menilai keadaan yang berubah-ubah dan kesannya terhadap prospek keseluruhan inflasi dan pertumbuhan dalam negeri.

Sebarang pelarasan pada penetapan dasar monetari pada masa hadapan akan dilaksanakan secara terkawal dan beransur-ansur bagi memastikan dasar monetari kekal akomodatif untuk menyokong pertumbuhan ekonomi yang mampan dalam persekitaran harga yang stabil.

Pembukaan semula ekonomi global sokong aktiviti ekonomi

Menurut bank pusat, pembukaan semula ekonomi global dan keadaan pasaran pekerja yang bertambah baik terus menyokong pemulihan kegiatan ekonomi.

Walau bagaimanapun, faktor-faktor ini sebahagiannya diimbangi oleh kesan tekanan kos yang semakin meningkat, konflik ketenteraan di Ukraine dan langkah-langkah pembendungan yang ketat di China.

“Tekanan inflasi terus meningkat disebabkan terutamanya oleh harga komoditi yang tinggi dan keadaan permintaan yang kukuh, meskipun keadaan rantaian bekalan global sedikit reda,” katanya.

Kesannya, bank-bank pusat dijangka terus membuat pelarasan pada penetapan dasar monetari mereka bagi mengurangkan tekanan inflasi, dengan sesetengah bank pusat melakukannya pada kadar yang lebih cepat.

Pada masa hadapan, kadar pertumbuhan global dijangka menjadi sederhana dan akan terus dipengaruhi oleh tekanan kos yang tinggi, konflik di Ukraine, keadaan rantaian bekalan global dan volatiliti pasaran kewangan.

“Bagi ekonomi Malaysia, kegiatan ekonomi terus meningkat pada bulan-bulan kebelakangan ini. Penunjuk eksport dan perbelanjaan runcit mengesahkan momentum pertumbuhan yang positif, disokong oleh peralihan ke fasa endemik.

“Dalam pasaran pekerja, kadar pengangguran terus menurun dengan penyertaan tenaga kerja yang lebih tinggi dan prospek pendapatan yang bertambah baik.

“Pada masa hadapan, pertumbuhan ekonomi akan disokong oleh permintaan dalam negeri yang kukuh meskipun permintaan luaran dijangka sederhana disebabkan oleh rintangan yang dihadapi oleh pertumbuhan global,”’ kata BNM.

Selain itu, pembukaan sempadan antarabangsa sejak 1 April 2022 akan menyokong pemulihan sektor berkaitan pelancongan.

Aktiviti dan prospek pelaburan terus disokong oleh pelaksanaan projek berbilang tahun, katanya sambil menambah bagaimanapun, risiko pertumbuhan menjadi lebih perlahan terus berpunca daripada pertumbuhan global yang lebih lemah daripada jangkaan, konflik geopolitik yang berterusan dan gangguan rantaian bekalan yang semakin teruk.

Inflasi keseluruhan kekal pada 2.2-3.2 peratus tahun 2022

Sejak awal tahun sehingga kini, inflasi keseluruhan berpurata pada 2.4 peratus, menurut BNM.

Meskipun purata tersebut dijangka kekal dalam julat unjuran tahun ini iaitu 2.2 peratus hingga 3.2 peratus, inflasi keseluruhan mungkin lebih tinggi pada sesetengah bulan disebabkan terutamanya oleh kesan asas daripada harga elektrik.

Inflasi asas, seperti yang diukur oleh inflasi teras, dijangka berpurata antara 2.0 peratus hingga 3.0 peratus pada tahun 2022 apabila permintaan terus bertambah baik dalam keadaan kos yang tinggi.

Walau bagaimanapun, kesan tekanan inflasi menjadi lebih tinggi sebahagiannya akan terus dibendung oleh kawalan harga yang sedia ada, subsidi bahan api dan lebihan kapasiti yang berterusan dalam ekonomi.

Prospek inflasi terus dipengaruhi oleh perkembangan harga komoditi global yang disebabkan terutamanya oleh konflik ketenteraan yang berterusan di Ukraine dan gangguan berkaitan bekalan yang berlarutan, di samping langkah-langkah dasar dalam negeri. – Bernama


Guru dakwa rugi RM438,900 akibat Macau Scam

KUANTAN, 17 Jamadilawal 1443H, Rabu – Seorang guru wanita mendakwa kerugian RM438,900 akibat diperdayakan sindiket Macau Scam sejak Ogos lepas.

Ketua Jabatan Siasatan Jenayah Komersial Pahang, Supt Mohd Wazir Mohd Yusof berkata, mangsa, 44, mendakwa dihubungi seorang lelaki kononnya wakil syarikat insurans pada awal Ogos, bagi menyiasat penipuan tuntutan bernilai RM76,000 atas namanya.

Mangsa menafikan dakwaan itu, menyebabkan suspek memintanya berhubung dengan seorang lagi suspek lelaki yang dikatakan pegawai polis dari Ibu Pejabat Polis Daerah (IPD) Ampang, Kuala Lumpur yang akan mengendalikan kes salah guna nama mangsa.

“Suspek kedua semasa dihubungi pula mendakwa nama mangsa turut dikaitkan dengan siasatan pengubahan wang haram berjumlah RM2.8 juta menyebabkan dia perlu membayar wang jaminan sebanyak RM600,000 dengan membuka akaun bank yang baharu.

“Mangsa mendakwa telah membuka akaun itu namun hanya mampu menyediakan wang sebanyak RM439,032 dan suspek turut mengarahkan mangsa menyerahkan semua maklumat perbankan bagi tujuan siasatan,” katanya menerusi kenyataan di sini hari ini.

Mohd Wazir berkata, mangsa mendakwa membuat semakan di bank pada Isnin (20 Disember) dan mendapati wang akaunnya hanya berbaki RM132.31 selain terdapat banyak transaksi pemindahan wang secara online ke akaun tidak diketahuinya.

Mangsa cuba mendapatkan penjelasan daripada ‘pegawai polis’ tersebut, namun mendakwa nombor telefon itu tidak lagi digunakan.

Sehubungan itu, mangsa membuat laporan di Balai Polis Nenasi, Pekan dan siasatan lanjut dijalankan mengikut Seksyen 420 Kanun Keseksaan yang memperuntukkan hukuman penjara maksimum 10 tahun dan sebat dan boleh didenda, jika sabit kesalahan. – Bernama


Hati-hati! Dokumen bukan kitab suci PH akan muncul semula

BANGI, 7 Rabiulawal 1444H, Selasa – Selepas hampir lima tahun berlalu, terdapat bayangan dokumen manifesto pembangkang yang pernah dikeluarkan pada 2018 akan muncul semula untuk memperdaya rakyat.

Presiden UMNO, Datuk Seri Dr Ahmad Zahid Hamidi menyifatkan dokumen – yang dianggap bukan kitab suci – itu licik, manipulatif dan berbahaya kerana pernah merosakkan rasional manusia.

Beliau berkata, sejarah bagaimanapun membuktikan bahawa dokumen berkenaan sara kepalsuan, pembohongan dan penipuan yang memesongkan janji-janji manis pembangkang pada Pilihan Raya Umum ke-14 (PRU14) lalu.

“Mereka yang pernah ‘mengimaninya’ terawang-awang dalam halusinasi fantasi tidak bertepian sehingga meranap intelek dan logik akal.

“Dokumen bukan kita suci muncul sekitar tahun 2018 ini menghasut gelora nafsu manusia lalu memusnahkan kejujuran dan realistik insani.

“Manusia yang ‘menganutinya’ dijanjikan syurga dunia serta kemewahan tidak masuk akal menyebabkan begitu ramai terpesona lalu dimangsakan,” katanya dalam kenyataan, hari ini.

Ahmad Zahid yang merujuk Buku Harapan Pakatan Harapan (PH) menyifatkan dokumen umpama ‘bulan dan bintang’ itu sememangnya menarik namun sukar untuk kandungannya direalisasikan.

Katanya, sehingga kini tiada pihak yang berani mengaku mencipta dokumen tipu daya itu, meskipun petunjuk paling hampir cuma individu mengaku menjadi tukang tulis.

“Hanya yang pasti terdapat gerombolan yang suatu ketika dulu menjadikan dokumen bukan kitab suci ini alat untuk memanfaatkan kepentingan mereka.

“Selepas manfaat telah dikaut, mereka cuba membuat manusia terlupa kewujudan dokumen ini dengan pelbagai penceritaan untuk mengelirukan,” katanya.

Justeru, Ahmad Zahid menasihatkan rakyat Malaysia untuk berhati-hati menjelang PRU15 supaya tidak lagi diperdaya dengan dokumen berkenaan.

“Usah terlalu mudah dihalusinasi lagi oleh kelicikan dan manipulasi yang amat berbahaya serta memusnahkan itu.

“Beringatlah kepada kisah seperti Mansuhkan Tol dan PTPTN percuma, InsyaAllah kita akan mengetahui apabila ia telah kembali,” katanya.


BERJASA desak tubuh Suruhanjaya Diraja siasat projek kapal LCS

BANGI, 8 Muharam 1444H, Sabtu – Laporan Jawatankuasa Kira-kira Wang Negara (PAC) mengenai pembinaan kapal tempur pesisir pantai (LCS) Tentera Laut Diraja Malaysia (TLDM), menimbulkan tanda tanya sama ada wujud ketirisan dan kepincangan dalam satu kontrak kerajaan.

Terdahulu, laporan itu mendedahkan sehingga kini tiada satu pun kapal tempur yang telah disiapkan oleh syarikat kontraktor Bousted Naval Shipyard (BNS) yang diberikan secara rundingan terus itu di mana TLDM sepatutnya menerima lima buah kapal tempur pada Ogos tahun ini.

Laporan turut mendedahkan bahawa kerajaan juga didapati gagal mengesan kedudukan kewangan BNS yang kritikal sehingga terpaksa membuat pembayaran pendahuluan sehingga RM1.3 bilion yang mana jelas bertentangan dengan Surat Pekeliling Perbendaharaan Bil 5 Tahun 2007.

Pada masa sama, Kementerian Pertahanan dan BNS juga didapati mengabaikan pandangan TLDM selaku pengguna akhir dalam pelaksanaan projek LCS.

Memandang serius isu itu, parti BERJASA mendesak supaya satu Suruhanjaya Diraja ditubuhkan dengan segera.

Langkah itu penting bagi menyiasat secara telus, bebas dan adil isu berkenaan, kata Ketua Penerangannya, Hazwan Mohamad.

Katanya, keputusan siasatan haruslah dibentangkan kepada umum dan mereka yang didapati terbabit dalam salah laku ini perlu dibawa ke muka pengadilan segera mungkin.

“Kepincangan tadbir urus, tatakelola dan pengurusan yang tidak cekap ini amat mendukacitakan.

“Ini kerana melibatkan wang rakyat yang cukup besar lebih-lebih lagi di tatkala negara dan rakyat sedang berhempas pulas dengan kesempitan ekonomi ini,” katanya dalam kenyataan kepada Ismaweb.net hari ini.

Sebelum ini, PAC mengumumkan sembilan rumusannya sebagai punca kepincangan projek pembinaan enam kapal tempur pesisir (Littoral Combatant Ship – LCS) bernilai RM9 bilion.

Pengerusi PAC, Wong Kah Woh berkata, jawatankuasa itu membentangkan laporan LCS itu, selepas sembilan kali mengadakan prosiding bermula 18 November 2020 sehingga 8 Mac 2022.

Dalam prosiding itu, sembilan saksi dipanggil memberi keterangan, termasuk bekas Menteri Pertahanan, Datuk Seri Dr Ahmad Zahid Hamidi; Menteri Pertahanan, Datuk Seri Hishammuddin Hussein; Ketua Pegawai Eksekutif Bousted Heavy Industries Corporation Berhad, Sharifuddin Md Zaini Al-Manaf dan Pegawai Operasi BNS, Low Kok Chiang.

Hishammuddin adalah Menteri Pertahanan antara 16 Mei 2013-10 Mei 2018 yang mengambil alih jawatan itu daripada Datuk Seri Dr Ahmad Zahid Hamidi (10 April 2009 – 15 Mei 2013).


Perlukah Ahmad Zahid perkuda UMNO selamatkan diri?

DATUK Seri Dr Ahmad Zahid Hamidi kelihatan amat tertekan dan terdesak untuk bekerjasama dengan sesiapa dalam membentuk pakatan politik baharu bagi melepaskan diri beliau dari pelbagai pertuduhan salah laku rasuah, pecah amanah dan penggubahan wang haram.

Beliau yang sedang dibicarakan, antara lain terhadap 40 pertuduhan rasuah termasuk yang melibatkan Yayasan Akalbudi dan Sistem Visa Luar Negara (VLN) amat takut jika dikenakan hukuman maksimum penjara 20 tahun dan denda lima kali nilai suapan (puluhan juta ringgit)

Persoalannya:

1) Perlukah beliau mengheret dan memperkudakan seluruh parti UMNO bagi menyelamatkan kepentingan sendiri akibat kerakusan dan ketamakannya membolot kekayaan hasil kepercayaan yang diberikan oleh rakyat?

2) Kenapa beliau sanggup membakul sampahkan identiti serta agenda perjuangan UMNO sejak merdeka dengan bekerjasama dengan parti rasis dan pendokong Komunis, DAP?

3) Tidakkah beliau melihat rakyat sudah mula memberikan kepercayaan dan keyakinan terhadap menteri-menteri UMNO yang sangat berprestasi dalam kabinet Perikatan Nasional bagi membendung pandemik COVID-19 (Menteri Pertahanan, Kesihatan dan Sains, Teknologi & Inovasi)?

4) Adakah beliau mahu derhaka dan membelakangkan arahan YDPA bagi menghentikan semua politiking dan memberikan fokus tidak berbelah bahagi kepada kebajikan rakyat pada fasa kritikal COVID-19 (dan terkini musibah banjir) yang telah melanda negara?

5) Adakah selama ini beliau berpura-pura menggerakkan UMNO bagi membina pengaruh dan menanti masa yang sesuai bagi menjayakan agenda mentornya DS Anwar Ibrahim bagi menjadi Perdana Menteri Malaysia?

Ir Ts Lukman Al Hakim
Ahli Jawatankuasa Pusat ISMA


Liga Arab gesa Lubnan segera pilih presiden baharu

ALGIERS, 7 Rabiulakhir 1444H, Rabu – Setiausaha Agung Liga Arab, Ahmed Aboul Gheit pada Selasa menggesa ahli politik Lubnan mencapai kata sepakat bagi memilih presiden baharu, lapor Agensi Berita Anadolu.

Presiden Lubnan, Michel Aoun, meletakkan jawatan pada Isnin selepas tempoh enam tahun khidmatnya tamat – yang mana penggubal undang-undang tidak bersetuju dengan presiden baharu.

Aboul Gheit bertemu Perdana Menteri sementara Lubnan, Najib Mikati, di Algeria di luar Sidang Kemuncak Arab ke-31.

Pertemuan itu membincangkan perkembangan terkini di Lubnan, kata jurucakapnya, Jamal Rushdie.

Ketua Liga Arab itu memberi amaran bahawa kekosongan jawatan presiden yang lama di Lubnan akan memberi kesan negatif kepada negara itu.

Kekosongan jawatan presiden semasa di Lubnan adalah yang keempat sejak negara itu merdeka daripada penjajahan Perancis pada 1943.

Menurut Perlembagaan Lubnan, kerajaan mengambil alih kuasa presiden negara sekiranya gagal memilih presiden baharu.

Lubnan berada dalam situasi tanpa kerajaan sepenuhnya sejak Mei. – Agensi


Johor kaji semula ketetapan cuti hujung minggu

BANGI, 14 Zulkaedah 1443H, Selasa – Johor akan mengkaji semula penetapan cuti hujung minggu di negeri berkenaan yang ketika ini ditetapkan pada Jumaat dan Sabtu.

Menteri Besar, Datuk Onn Hafiz Ghazi berkata, kajian itu dibuat susulan terdapat keluhan penduduk mengenai perbezaan hari cuti bagi sektor swasta dan kerajaan.

Justeru katanya, kajian semula itu bagi memastikan ibu bapa dan anak dapat berehat pada hari sama.

“Mendengar keluhan rakyat mengenai cuti hujung minggu yang berbeza untuk kerajaan dan pihak swasta.

“Kerajaan negeri akan mengkaji semula perkara ini agar ibu bapa dan anak-anak dapat berehat pada hari sama,” katanya seperti dipetik akhbar tempatan, hari ini.

Onn Hafiz berkata, perkara berkenaan akan diumumkan kepada rakyat selepas mendapat keputusan yang sesuai.

Tegas beliau, kerajaan negeri serius mahu mengubah budaya kerja dengan meningkatkan keberkesanan, keseragaman dan kecekapan penyampaian perkhidmatan awam supaya pelabur lebih tertarik untuk datang melabur di Johor.

Pada 23 November 2013, Sultan Johor, Sultan Ibrahim Sultan Iskandar menitahkan pertukaran cuti minggu negeri Johor kepada hari Jumaat dan Sabtu berkuat kuasa 1 Januari 2014.

Keputusan tersebut dibuat selaras dengan negeri Johor yang paling awal mengiktiraf agama Islam sebagai agama rasmi dan dibuat bagi memudahkan golongan lelaki beragama Islam menunaikan solat Jumaat dalam keadaan sempurna dan tidak tergesa-gesa.

Johor pernah menjadikan hari Jumaat dan Sabtu sebagai cuti minggu sebelum tahun 1994.


Polisi sijil halal Malaysia tak iktiraf produk berkait arak

BANGI, 6 Syawal 1444H, Khamis – Jabatan Kemajuan Islam Malaysia (Jakim) menegaskan bahawa polisi pensijilan halal Malaysia tidak mengiktiraf sebarang produk arak atau berasaskan arak untuk diperakukan halal.

Justeru, Jakim menafikan sebuah video TikTok berbahasa Perancis yang tular baru-baru ini, berhubung produk wine jenama Night Orient Non-Sparkling Drink yang didakwa memiliki pensijilan halal dari Malaysia.

Menurut Jakim, produk wine berasaskan aroma citrus itu telah dinyah alkohol setelah melalui proses fermentasi menggunakan mesin berteknologi tinggi yang dihasilkan di Perancis.

Susulan perkara itu, Jakim berkata, peraturan menetapkan mana-mana produk menggunakan nama atau jenama produk sinonim dengan produk lain yang tidak halal juga tidak boleh memohon sijil halal.

“Jakim juga ingin menafikan dakwaan yang dinyatakan dalam kandungan video tersebut bahawa bayaran caj pensijilan halal sebanyak €10,000 dikenakan untuk tempoh dua tahun.

“Sebaliknya, caj Pensijilan Halal Malaysia bagi pengilangan produk luar negara yang sedang berkuat kuasa adalah sebanyak USD2,100 sahaja,” katanya dalam kenyataan, hari ini.

Jakim turut mendapati sijil halal Malaysia yang dipaparkan dalam video berkenaan adalah atas nama Inspirasi Mesra Sdn Bhd, sebuah syarikat berdaftar di negara ini yang telah tamat tempoh pada 2017 dan bukan diberi kepada syarikat di luar negara.

“Sijil berkenaan tidak sah digunakan lagi kerana tandatangan yang tertera tidak merujuk kepada tandatangan Ketua Pengarah Jakim ketika ini.

“Jakim memandang serius terhadap isu seumpama ini dan sedang menjalankan siasatan lanjut bagi mendapatkan maklumat lebih terperinci sama ada wujud salah guna logo atau sijil pengesahan halal Malaysia serta sejauh mana tindakan undang-undang boleh diambil kepada pihak-pihak berkenaan,” katanya.


Amaran cuaca peringkat waspada di Sabah sehingga 2 November

KUALA LUMPUR, 14 Rabiulawal 1442H, Sabtu – Jabatan Meteorologi Malaysia (MetMalaysia) mengeluarkan amaran cuaca peringkat waspada dengan hujan lebat dijangka berlaku di Sabah, sehingga Isnin (2 Nov).

MetMalaysia dalam kenyataan hari ini memaklumkan keadaan itu diramal melanda kawasan pedalaman, Pantai Barat, Sandakan, Kudat dan Labuan.

“Hujan lebat dijangka berlaku di Sabah iaitu di pedalaman (Sipitang, Tenom, Kuala Penyu, Beaufort, Keningau dan Tambunan), Pantai Barat, Sandakan (Telupid dan Beluran) dan Kudat serta Labuan sehingga Isnin, 2 Nov,” menurut kenyataan itu, hari ini,

Sementara itu, dalam kenyataan berasingan, MetMalaysia hari ini mengeluarkan notis nasihat Taufan Goni yang berada di kedudukan kiira-kira 668 kilometer (km) ke Tenggara Luzon, Filipina.

MetMalaysia dalam kenyataan memaklumkan Taufan Goni itu sedang bergerak ke arah barat daya dengan kelajuan 25 km sejam (km/j) dan boleh mencapai kelajuan maksimum 213 km/j.

Kenyataan itu turut menyebut jarak taufan dari bandar terdekat adalah kira-kira 1,368 km ke Timur Laut Sandakan, Malaysia, namun tiada kesan signifikan terhadap Malaysia. – Bernama


Australia lulus vaksin Pfizer untuk kanak-kanak 12 hingga 15 tahun

SYDNEY, 13 Zulhijjah 1442H, Jumaat – Badan pengawal selia ubat-ubatan Australia hari ini meluluskan vaksin Pfizer-BioNTech untuk kegunaan individu berusia 12 tahun hingga 15 tahun, kata Menteri Kesihatan Persekutuan, Greg Hunt.

Pentadbiran Barang Terapi Australia (TGA) telah menilai secara menyeluruh bukti domestik dan antarabangsa sebelum meluluskan vaksin Pfizer-BioNTech untuk diberikan kepada kumpulan usia itu, kata Hunt dalam satu kenyataan.

Kebenaran sama untuk penggunaan vaksin pada kanak-kanak juga telah dipersetujui oleh badan pengawal selia ubat-ubatan di Amerika Syarikat, Kesatuan Eropah dan Britain beberapa minggu lalu.

Setakat ini, vaksin Pfizer-BioNTech hanya dipersetujui untuk diberikan kepada individu berusia 16 tahun ke atas di Australia.

Hunt memberitahu, panel vaksinasi Australia akan memberi nasihat mengenai kumpulan kanak-kanak mana yang akan diberi keutamaan untuk pemberian vaksin dan bila ia mula dilaksanakan.

Dengan lebih 32,400 kes dan 915 kematian akibat COVID-19, Australia dilaporkan menangani wabak pandemik itu jauh lebih baik berbanding kebanyakan negara maju lain.

Bagaimanapun, kadar pemberian vaksinasi di negara itu dilaporkan masih berada pada fasa perlahan.

Perdana Menteri, Scott Morrison pada Khamis meminta maaf terhadap kelewatan program vaksinasi dan mahu mencapai sasaran imunisasi populasi dewasa menjelang akhir tahun 2021.

Setakat ini, hanya kurang 15 peratus populasi dewasa di Australia yang telah menerima suntikan vaksinasi COVID-19 sepenuhnya.-  Agensi


Tiada kerjasama antara PAS, pembangkang

BANGI, 16 Ramadan 1443H, Isnin – PAS tidak akan menjalinkan kerjasama politik dengan parti-parti pembangkang, khususnya Pakatan Harapan (PH) dalam pendekatan ‘khemah besar’ bagi menghadapi Pilihan Raya Umum ke-15 (PRU15) nanti.

Bahkan, PAS dalam kenyataan media hari ini turut berterima kasih di atas kenyataan Presiden Amanah, Mohamad Sabu kerana mengesahkan bahawa parti itu tidak mempunyai sebarang hubungan dengan pembangkang.

Setiausaha Agung PAS, Datuk Seri Takiyuddin Hassan berkata, parti itu konsisten dengan pendirian mendukung dan memperkuatkan kerajaan Persekutuan yang diterajui bersama oleh Barisan Nasional (BN), Perikatan Nasional (PN), Gabungan Parti Sarawak (GPS), PBS dan STAR.

“PAS amat yakin pendekatan penyatuan ummah yang boleh dicapai melalui kolaborasi parti-parti utama di negara ini yang berteraskan konsep perpaduan Melayu-Islam dan Bumiputera adalah formula yang paling berkesan serta akan diterima oleh majoriti rakyat Malaysia.

“PAS juga melalui pendekatan Politik Matang dan Sejahtera sentiasa komited dan sedia berbincang dan bekerjasama dengan mana-mana pihak yang mengutamakan perpaduan serta keharmonian dalam menghadapi PRU15.

“Apa yang penting dalam era pasca pandemik ini adalah kepentingan rakyat dan negara diutamakan,” katanya.


AS bantu rejim Israel normalisasi hubungan dengan Arab Saudi

TEL AVIV, 30 Syawal 1443H, Selasa – Amerika Syarikat dan negara Teluk Parsi didakwa sedang menyusun strategi untuk proses normalisasi Arab Saudi dengan negara haram Israel.

Menteri Luar Israel, Yair Lapid percaya kemungkinan berlakunya normalisasi dengan Arab Saudi demi kepentingan Zionis.

“Ini adalah langkah seterusnya selepas Perjanjian Abraham (Abraham Accord),” katanya semalam, merujuk kepada perjanjian normalisasi 2020 yang dicapai Israel dengan Emiriah Arab Bersatu, Bahrain, Maghribi dan Sudan di bawah bekas presiden AS Donald Trump.

Lapid memaklumkan bahawa proses normalisasi dengan Arab Saudi, antara proses yang panjang, sambil menegaskan bahawa kedua-dua pihak mempunyai kepentingan keselamatan yang dipertaruhkan.

Pentadbiran Presiden AS, Joe Biden secara rahsia menjadi pengantara rundingan antara Arab Saudi, Mesir, dan Israel sebagai sebahagian daripada usaha untuk menormalkan hubungan antara Riyadh dan rejim Tel Aviv.

Media Israel melaporkan – seorang pegawai pergi ke ibu negara Arab Saudi dan bertemu seorang tokoh kanan di dalam istana diraja.

Rangkaian televisyen Channel 12 berbahasa Ibrani mendakwa, lawatan itu sebagai bukti hubungan antara Riyadh dan Tel Aviv. – Agensi


Malaysia tuntut Israel hentikan pertumpahan darah di Jenin

BANGI, 16 Zulhijjah 1444H, Rabu – Malaysia mengutuk sekeras-kerasnya serangan udara yang dilakukan rejim Israel di Jenin, Tebing Barat Palestin.

Kementerian Luar Negeri berkata, peningkatan keganasan telah memburukkan lagi keadaan yang sudah teruk di Jenin.

“Banyak nyawa yang tidak bersalah telah terkorban akibat pencerobohan Israel. Provokasi, pencerobohan dan kekejaman berterusan yang dilakukan oleh Israel adalah pencabulan kemanusiaan dan undang-undang antarabangsa.

“Malaysia menuntut Israel menghentikan segera pertumpahan darah dan membenarkan akses tanpa halangan untuk penduduk di Jenin kepada perkhidmatan kesihatan dan bantuan kemanusiaan,” katanya dalam satu kenyataan.

Malaysia juga sekali lagi menggesa Majlis Keselamatan Pertubuhan Bangsa-Bangsa Bersatu (PBB) dan ahli masyarakat antarabangsa untuk menuntut rejim Israel menghentikan jenayah kejam kemanusiaan serta dasar apartheid terhadap rakyat Palestin demi kepentingan keamanan dan kestabilan.

“Malaysia terus berpegang teguh dengan pendirian rakyat Palestin berhak tinggal di negara mereka yang merdeka dan berdaulat, berdasarkan sempadan sebelum 1967 dengan Baitulmaqdis Timur sebagai ibu kotanya,” katanya.


Kerana hasad dengki, penduduk haram ‘bakar’ rumah Palestin

BAITULMAQDIS, 10 Jamadilakhir 1442H, Sabtu – Dua buah rumah warga Palestin terbakar akibat serangan penduduk haram Israel, yang melemparkan bom petrol di perkampungan Burin di Nablus, dekat Tebing Barat.

Ketika penduduk setempat berusaha memadamkan kebakaran itu, rejim pengganas Israel yang tiba di tempat kejadian pula bertindak melepaskan peluru logam bersalut getah serta gas pemedih mata ke arah mereka.

Ramai yang sesak nafas akibat terhidu gas berkenaan, manakala seorang penduduk berusia dalam lingkungan 30-an turut ditangkap.

Kejadian itu berlaku tidak lama selepas penduduk haram menutup beberapa jalan dan persimpangan selain menyerang kenderaan warga Palestjn dengan batu dan botol kosong.

Menurut saksi, mereka dapat mengenal pasti penduduk haram yang melemparkan bom petrol namun tidak ditahan oleh rejim Zionis.

Serangan oleh penduduk haram ke atas harta benda Palestin adalah perkara biasa, terutama mereka yang berhaluan kanan.

Rejim Zionis sentiasa melindungi penduduk haram yang bebas menindas serta menyerang rakyat Palestin.

Lebih daripada 600,000 penduduk haram Yahudi yang tinggal di lebih daripada 259 penempatan di Tebing Barat yang diduduki.

Menurut undang-undang antarabangsa, Tebing Barat dan Baitulmaqdis Timur adalah wilayah Palestin yang diduduki, manakala semua penempatan yang dibina dan penduduk Yahudi yang tinggal di sana adalah haram. -Agensi


Polis siasat video tular anggota trafik iring kenderaan awam

BANGI, 7 Syawal 1443H, Ahad – Polis Pulau Pinang menjalankan siasatan terperinci berhubung satu rakaman video yang memaparkan seorang lelaki memandu sebuah kenderaan sambil diiringi dua anggota polis trafik menggunakan motosikal Polis Diraja Malaysia (PDRM).

Rakaman video berdurasi 20 saat itu tular di media sosial sejak Sabtu menunjukkan kedua-dua anggota polis berkenaan sedang mengiringi sebuah kenderaan yang dimiliki oleh orang awam.

Ketua Polis Pulau Pinang, Datuk Mohd Shuhaily Mohd Zain berkata, pihaknya juga telah membuka satu kertas siasatan tatatertib ke atas dua anggota polis negeri berkenaan.

“Pada Sabtu (semalam), kira-kira jam 8.36 malam, terkesan satu rakaman video yang tular berdurasi 20 saat, dimuat naik oleh pemilik akaun ‘anwarazeez’.

“Rakaman terbabit memaparkan seorang lelaki memandu sebuah kenderaan dan diiringi dua anggota polis trafik menggunakan motosikal milik PDRM.

“Kontinjen Pulau Pinang mengesahkan kejadian yang berlaku di Jalan Bukit Gambir, Pulau Pinang. Pihak polis tidak akan berkompromi dengan mana-mana pegawai polis yang melakukan salah laku berkenaan,” katanya dalam kenyataan hari ini.

Menerusi klip video itu yang dimuat naik di laman sosial Facebook, kelihatan dua anggota polis trafik mengiringi kenderaan yang didakwa dipandu oleh seorang anak Ahli Parlimen (MP).

Paparan video berkenaan mendapat kecaman warganet yang tidak berpuas hati dengan individu terbabit yang menggunakan khidmat anggota polis trafik bagi meredah kesesakan jalan raya di Pulau Pinang.


PUNB mudah cara syarat pinjaman untuk usahawan SPUR

SHAH ALAM, 22 Syawal 1442H, Khamis  – Perbadanan Usahawan Nasional Bhd (PUNB) kini memudah cara permohonan peniaga bumiputera yang ingin membuat pinjaman di bawah Skim Pembiayaan Usahawan Terkesan COVID-19 (SPUR).

Pengerusi Tan Sri Noh Omar berkata, pemohon hanya perlu mengemukakan bukti yang mereka telah diberhentikan kerja ekoran kesan COVID-19 dengan keutamaan diberikan kepada mereka yang telah memulakan perniagaan.

Beliau berkata, proses kelulusan permohonan bagi pembiayaan SPUR juga akan dipercepat iaitu dalam tempoh empat minggu sahaja dengan perlu memenuhi dua syarat baharu yang ditetapkan.

“Kita meningkatkan peruntukan kewangan bagi skim ini daripada RM5 juta kepada RM50 juta, dengan menawarkan pembiayaan sehingga RM100,000 yang dijangka dimanfaatkan oleh kira-kira 1,000 peniaga bumiputera.

“Ia berasaskan siapa dahulu layan dahulu. Selain itu, kadar yang dikenakan kepada usahawan hanya 3.5 peratus setahun berdasarkan kadar baki bulanan,” katanya pada sidang media di sini pada Khamis.

Beliau berkata, penerima inisiatif ini diberikan penangguhan pembayaran selama enam bulan secara automatik dari tarikh pengeluaran dana.

SPUR yang bermula 7 Mei lepas telah menerima 124 permohonan lengkap setakat pada Rabu daripada 2,052 pendaftaran yang diterima.

Noh berkata, permohonan yang ditolak akan dinilai semula memandangkan syarat-syarat yang ditetapkan sebelum ini agak ketat seperti syarat permohonan pinjaman biasa.

Dalam pada itu, beliau berkata, PUNB akan melanjutkan tempoh penangguhan bayaran balik pembiayaan ke atas prinsipal untuk tempoh enam bulan iaitu sehingga 31 Disember 2021.

Ini akan memberikan manfaat kepada 2,330 rakan usahawan PUNB dan 718 penerima pembiayaan ‘Bumiputera Relief Financing’ (BRF), katanya.

“Inisiatif ini akan melibatkan kutipan berkurangan sebanyak RM92.75juta,” katanya.

Selain itu, beliau berkata, pemberian diskaun sebanyak 50 peratus ke atas sewa premis perniagaan PUNB selama enam bulan sehingga 31 Disember 2021 juga diberikan kepada 230 penyewa melibatkan anggaran kutipan sewa berjumlah RM2.89 juta. -Bernama


Dua pegawai pertahanan Palestin ditembak mati tentera Israel

RAMALLAH, 3 Rabiulakhir 1444H, Sabtu – Dua rakyat Palestin terbunuh manakala seorang lagi cedera akibat tembakan tentera pengganas Israel di Tebing Barat yang diduduki pada Jumaat.

Kedua-dua mangsa dikenali sebagai Imad Abu Rashid, 47, dan Ramzi Sami Zabara, 35, adalah pegawai dalam badan Pertahanan Awam Palestin.

Tentera Israel mendakwa, wakilnya di sebuah pos tentera di selatan Nablus bertindak balas selepas mereka ditembak.

Mereka mengenal pasti dua kenderaan yang mencurigakan, membalas tembakan, dan melaporkan ‘serangan’.

Insiden serangan itu berlaku sehari selepas rejim Zionis mengumumkan kelonggaran sekatan di sekitar Nablus, berikutan lima anggota kumpulan Lions Den menyerah diri kepada perkhidmatan keselamatan Palestin.

Perdana Menteri Palestin, Mohammed Shtayyeh menyifatkan pembunuhan semalam itu sebagai jenayah kejam.

Katanya, Abu Rashid dan Zubarah antara pegawai pertahanan awam terbaik dan perintis kerja masyarakat di kem pelarian Askar.

Beliau menganggap kerajaan Israel bertanggungjawab dan mendesak masyarakat antarabangsa untuk melindungi rakyat Palestin.

Kementerian Luar Palestin berkata, pembunuhan itu sebahagian daripada doktrin ketenteraan Israel yang memberikan tenteranya lesen untuk membunuh rakyat Palestin yang tidak berdaya dan kemudian memberi mereka kekebalan.

Kementerian menggesa Mahkamah Jenayah Antarabangsa (ICC) untuk menyiasat dan menegaskan bahawa tindakan ICC tidak meminta Israel bertanggungjawab atas jenayah terhadap rakyat mendorong negara haram itu melakukan lebih banyak jenayah.

Sementara itu, Barisan Popular untuk Pembebasan Palestin (PFLP) berkata, peningkatan penentangan terhadap pencerobohan Israel menunjukkan keazaman Palestin untuk meneruskan konfrontasi sehingga kebebasan dan kemenangan dicapai.

Pergerakan Perjuangan Islam Palestin (Hamas) pula menggesa semua anggota perkhidmatan keselamatan Palestin dan pejuang yang membawa senjata untuk mengikuti jejak dua pegawai itu dalam membela rakyat Palestin dan mengarahkan peluru ke arah musuh Zionis.

Sementara itu, Presiden Palestin, Mahmoud Abbas mendakwa Israel memusnahkan keadaan dengan meneruskan dasar membunuh rakyat.

“Kami menganggap kerajaan pendudukan Israel bertanggungjawab atas kesinambungan jenayah terhadap rakyat kami. Ia mesti segera berhenti mengeksploitasi darah Palestin dalam perbalahan politik dalamannya,” kata jurucakap Presiden, Nabil Abu Rudeineh.

Beliau turut meminta Amerika Syarikat (AS) menghentikan peningkatan serangan Israel sebelum ia menjerumuskan wilayah itu ke dalam kitaran baru keganasan.

Sejak awal tahun ini, tentera Israel telah membunuh 133 rakyat Palestin di Tebing Barat dan Baitulmaqdis Timur yang diduduki. – Agensi


Tolak pemimpin pentingkan diri, kroni berbanding rakyat

Oleh Zuhayati Yazid

BANGI, 19 Rabiulakhir 1444H, Isnin – Lambakan masalah sosial seperti zina, kelahiran anak tidak sah taraf dan krisis penceraian keluarga dalam masyarakat hari ini, khususnya bagi golongan muda berpunca kerana tiada panduan jelas di dalam kehidupan mereka.

‘Penyakit’ itu disebabkan daripada kelemahan pada kepimpinan negara apabila ditadbir oleh pemimpin yang mengutamakan kepentingan diri semata-mata, kata calon Pejuang di Parlimen Bangi, Annuar Salleh.

“Sepatutnya pemimpin menjalankan tanggungjawab menyelesaikan masalah rakyat, bukannya menggunakan kuasa yang ada untuk kepentingan peribadi dan mengumpul kekayaan untuk kroni-kroni sahaja.

“Inilah punca negara kita sehingga hari ini tidak mampu selesaikan masalah yang ada berikutan tidak fokus dan serius dalam mencari penyelesaian,” katanya dalam ceramah umum bersama jentera dan penyokong Pejuang di Saujana Impian, malam tadi.

Justeru, menjadi keutamaan setiap rakyat untuk memilih pemimpin yang tepat dan takut dengan Allah SWT, selain mempunyai wawasan serta visi jelas dan mampu memandu negara ke landasan tepat.

Annuar menegaskan, pemilihan pemimpin yang tepat juga adalah ibadah dalam Islam, selain rakyat akan menerima kesan jangka panjang sekiranya tersilap membuat pilihan.

“Negara akan lebih makmur, aman dan damai sekiranya dipimpin oleh pemimpin yang tepat dan bukannya individu yang berkepentingan diri.

Oleh itu, Gerakan Tanah Air menerusi Pejuang sedia melakukan perubahan dalam setiap dasar negara termasuk pendidikan untuk memastikan masa depan generasi akan datang lebih terjamin serta bebas masalah sosial.

“Kalau kita lihat pelbagai masalah timbul sehingga menyebabkan guru-guru mengalami tekanan kesan daripada sistem yang tidak stabil.

“Fenomena ini adalah bukti kegagalan dalam sistem pendidikan yang ada hari ini untuk melahirkan individu yang hebat sehingga menyebabkan banyak berlaku masalah jenayah dan rasuah.

“Justeru, penekanan sistem pendidikan bersepadu untuk melahirkan jati diri umat Islam yang boleh membangunkan negara adalah fokus utama kami dalam GTA,” katanya.


iGuru saran KPM jadikan 30 Julai cuti khas Aidiladha

BANGI, 11 Zulkaedah 1441H, Jumaat – Ikatan Guru-Guru Muslim Malaysia (i-Guru) meminta Kementerian Pendidikan Malaysia (KPM) mempertimbangkan semula tarikh cuti Hari Raya Aidiladha bagi memberi peluang kepada warga pendidik pulang ke kampung.

Presidennya, Ustaz Mohd Azizee Hasan berkata, pihaknya mencadangkan supaya tarikh 30 Julai dijadikan cuti khas Hari Raya Aidiladha, manakala 3 Ogos 2020 pula sebagai cuti pelepasn.

Beliau berkata, perkara itu penting bagi memastikan para guru dan orang ramai pulang berhari raya di kampung, setelah mereka tidak dapat merayakannya pada Hari Raya Aidilfitri.

“Langkah pemberian cuti khas ini adalah sebagai ganti cuti persekolahan yang sepatutnya berlaku pada tempoh Hari Raya Aidiladha serta memberi peluang orang ramai yang sudah merancang melaksanakan ibadah korban bersama keluarga,” katanya dalam satu kenyataan hari ini.

Pada masa sama, beliau berkata, sekiranya KPM keberatan untuk memberikan cuti khas pada Hari Raya Aidiladha, maka kementerian itu disaran mengurangkan hari cuti persekolahan pada bulan Ogos yang ditetapkan dari lima hari kepada hanya empat hari.

“Keprihatinan pihak KPM dalam memberikan cuti khas kepada warga guru akan menggembirakan mereka dan memudah perancangan Hari Raya Aidiladha,”katanya.

Sebelum ini, KPM mengumumkan bahawa pelajar Tingkatan 1 hingga 4 dan kelas peralihan, serta murid Tahun 5 dan 6, akan bermula bersekolah pada 15 Julai ini.

Menteri Kanan (Pendidikan), Dr Mohd Radzi Md Jidin, berkata murid Tahun 1 hingga 4 sekolah rendah pula boleh mula ke sekolah pada 22 Julai ini.

Sementara itu, tarikh Hari Raya Aidiladha pada tahun ini jatuh pada 31 Julai.


Penyebaran PASLeaks dibuat agar MN tidak digerakkan semula

KUALA LUMPUR, 22 Ramadan 1443H, Ahad – Penyebaran ‘PASLeaks’ dibuat oleh pihak yang tidak mahu melihat Muafakat Nasional (MN) digerakkan semula selain meningkatkan lagi kebencian kumpulan tertentu dalam UMNO terhadap PAS.

Bekas Timbalan Ketua UMNO Bahagian Putrajaya Datuk Tun Faisal Ismail Aziz berkata PASLeaks, yang tular di media sosial, bukan minit mesyuarat atau sebarang perancangan sebaliknya suatu catatan yang tidak diketahui dibuat oleh siapa dan sama ada kandungannya benar atau ditokok tambah.

Setiausaha Akhbar kepada Menteri Komunikasi dan Multimedia Tan Sri Annuar Musa itu berkata bagi UMNO, PASLeaks dilihat boleh mencetuskan semula polemik dua mazhab iaitu ‘UMNO Go SOLO’ dan ‘Muafakat Ummah.’

“Bagi penyokong mazhab Muafakat Ummah, tentulah berita yang diterima tanpa diketahui dengan jelas siapakah sumbernya, ditangani dengan cermat dan penuh tabayyun. Lebih baik bertanya kepada PAS dan menyelami sejauh mana agenda permuafakatan demi mengalahkan musuh yang berbeza ideologi masih kukuh dalam diri mereka,” katanya dalam hantaran di laman Facebook beliau hari ini.

Beliau berkata bagi penyokong mazhab itu, MN masih boleh digerakkan bagi memastikan matlamat kemenangan dua per tiga majoriti pada Pilihan Raya Umum Ke-15 (PRU15).

Mengulas lanjut, Tun Faisal berkata bagi penyokong mazhab UMNO Go SOLO pula, berita yang tidak diketahui sumbernya itu disambut ibarat ‘orang mengantuk disorongkan bantal’ kerana ia disebar secara meluas kepada ahli UMNO, ditambah dengan tuduhan yang membakar emosi bahawa ia ‘minit mesyuarat PAS untuk menghancurkan UMNO.’

“Matlamat akhirnya adalah PAS perlu dibenci oleh UMNO; MN mesti dibenam sedalam-dalamnya dan hanya dengan bertanding solo, UMNO dan Barisan Nasional (BN) akan mencapai kemenangan mutlak dua per tiga majoriti.

“Ia kerana ketika ini, UMNO dalam posisi yang sangat kuat dan bukti daripada dua Pilihan Raya Negeri (PRN) lalu, UMNO telah diterima rakyat dan boleh menang besar jika PRU15 dilaksanakan sekarang,” katanya.

Beliau turut mengingkatkan pihak berkaitan agar membuat pertimbangan yang betul sebelum mendesak PRU15 diadakan.

Tun Faisal merujuk situasi pada PRU14 apabila Pegawai Khas Perdana Menteri ketika itu yakin BN akan menang besar dua per tiga majoriti dan mengajak meraikan kemenangan seawal 6.30 petang pada hari mengundi walaupun Jabatan Hal Ehwal Khas (Jasa) meramalkan BN akan kalah dan hanya memenangi maksimum 90 kerusi.

Sebelum ini, tular di media sosial beberapa keratan dokumen didakwa merupakan minit mesyuarat PAS yang mempunyai pelan atau gerak kerja parti itu untuk menjatuhkan UMNO dan BN. – Bernama


RON97 naik 16 sen

BANGI, 9 Jamadilakhir 1443H, Rabu – Harga runcit bagi petrol RON97 naik sebanyak 16 sen seliter iaitu daripada RM3.29 seliter kepada RM3.45 seliter, manakala RON95 dan diesel masing-masing kekal RM2.05 seliter dan RM2.15 seliter.

Kementerian Kewangan (MOF) dalam kenyataan hari ini berkata, harga itu berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).

Harga runcit produk petroleum itu adalah bagi tempoh 3 Mac hingga 9 Mac ini.

MOF berkata, bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, walaupun harga pasaran sebenar bagi kedua-dua produk meningkat melebihi paras harga siling yang ditetapkan.

“Kerajaan juga akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya.


SPRM Sabah siasat dakwaan ADUN ditawar wang untuk lompat parti

KOTA KINABALU, 10 Zulhijjah 1441H, Jumaat – Suruhanjaya Pencegahan Rasuah Malaysia (SPRM) Sabah akan menyiasat dakwaan kononnya terdapat beberapa Ahli Dewan Undangan Negeri (ADUN) Sabah telah ditawarkan wang dan jawatan untuk melompat parti.

Pengarahnya, S.Karunanithy berkata, SPRM Sabah telah menghubungi ADUN yang dipercayai terbabit, baru-baru ini.

“Hasil interaksi itu, ADUN terlibat enggan membuat laporan rasmi kepada SPRM dengan alasan tiada sebarang transaksi rasuah yang berlaku ketika ini.

“Bagaimanapun, SPRM Sabah akan terus menjalankan siasatan dan bersedia menerima aduan serta maklumat berkaitan daripada mana-mana pihak yang terlibat,” menurutnya dalam kenyataan di sini hari ini.

Sebelum ini, terdapat laporan media mendakwa kononnya beberapa ADUN Sabah telah ditawarkan wang dan jawatan untuk melompat parti. -Bernama


Varian Omicron lebih mudah berjangkit berbanding Delta: WHO

GENEVA, 8 Jamadilawal 1443H, Isnin – Pertubuhan Kesihatan Sedunia (WHO) mendedahkan bahawa varian baharu COVID-19, Omicron lebih mudah berjangkit daripada strain Delta, selain turut mengurangkan keberkesanan vaksin namun tidak membawa kepada gejala teruk.

Varian Delta – yang pertama kali dikenal pasti di India awal tahun ini – adalah antara penyumbang terbesar kepada peningkatan kes jangkitan COVID-19 di seluruh dunia.

Bagaimanapun, penemuan Omicron di Afrika Selatan – yang mempunyai sejumlah besar mutasi – pada bulan lalu mendorong kebanyakan negara di seluruh dunia mengenakan larangan perjalanan ke atas Afrika Selatan dan menguatkuasakan semula sekatan domestik untuk menangani penularan.

WHO berkata, Omicron telah merebak ke 63 negara setakat 9 Disember lalu.

Penularan lebih cepat dilaporkan di Afrika Selatan, di mana Delta tidak memonopoli kes jangkitan di sana.

Namun tegasnya, kekurangan data menyebabkan pertubuhan itu tidak dapat menyatakan kadar transmisi Omicron ekoran ia kurang terdedah kepada tindak balas imun atau kebolehtransmisi yang tinggi atau kedua-duanya.

“Bukti awal menunjukkan Omicron menyebabkan pengurangan dalam keberkesanan vaksin kepada jangkitan serta penularan.

“Berdasarkan data semasa yang tersedia, kemungkinan Omicron akan mengatasi varian Delta di mana transmisi komuniti boleh berlaku,” kata WHO dalam sesi taklimat teknikal.

Jangkitan Omicron setakat ini hanya menyebabkan gejala ringan atau tanpa gejala, namun WHO berkata, data itu tidak mencukupi untuk menentukan tahap klinikal varian itu.

Sebelum ini, pengeluar vaksin Pfizer-BioNTech mendakwa bahawa tiga dos suntikan vaksin itu masih berkesan terhadap Omicron. – Agensi


Lambakan kilang haram punca peningkatan kesesakan jalan

BANGI, 7 Ramadan 1444H, Rabu – BERJASA tidak menolak kemungkinan lambakan lori bermuatan berat di jalan raya kebelakangan ini, berpunca daripada wujudnya banyak kilang haram yang dibina tanpa pengawasan pihak berkuasa.

Ketua Pemuda BERJASA, Fahmi Bazlan percaya, kilang-kilang haram itu dibina di kawasan terpencil yang mempunyai akses jalan begitu sempit sebagai laluan pengangkutan.

Beliau berkata, situasi itu menyebabkan berlaku peningkatan kesesakan jalan raya, termasuk mengakibatkan kejadian kemalangan maut di Klang, Selangor.

“Agak berbahaya apbila jalan yang sempit itu juga dilalui oleh lori-lori yang besar saiznya dengan tujuan untuk mengambil barangan daripada kilang.

“Kita boleh mengambil iktibar daripada kes kejadian kemalangan yang tragik di Telok Gong baru-baru ini,” katanya.

Beliau berkata demikian mengulas insiden kemalangan maut di Telok Gong sehingga mengakibatkan kanak-kanak berusia 9 tahun maut digilis lori bermuatan berat.

“Kemalangan yang melibatkan kanak-kanak berumur 9 tahun setelah digilis oleh lori amat menyayat hati masyarakat Malaysia yang melihatnya.

“Apabila saya melihat video tersebut, kelihatan keadaan jalan tersebut yang agak sempit untuk dilalui oleh sebuah lori yang besar,” kata Fahmi.

Atas sebab itu, beliau tidak menolak kemungkinan ia berpunca daripada wujudnya kilang-kilang haram di sekitar kawasan, sehingga memaksa lori bermuatan berat melalui jalan berkenaan.

“Situasi yang berlaku bukan sekadar di Telok Gong, bahkan turut berlaku di kawasan lain, di mana kilang-kilang haram dibangunkan di kawasan tanah kerajaan yang terbiar.

“Melihat kepada pengalaman lepas, tinjauan yang saya sendiri lakukan di Kampung Johan Setia dalam Parlimen Kota Raja, memang ada campur tangan pemimpin tempatan yang menjadi kambing hitam bagi memberi ruang untuk kilang-kilang haram ini beroperasi,” katanya.

Fahmi berkata, kilang haram terbabit bukan hanya mendatangkan pencemaran udara dan bau di kawasan sekitar, bahkan kewujudan lori bermuatan berat turut mendatangkan bahaya kepada pengguna jalan raya.

Justeru, beliau berkata, kerajaan tidak wajar memandang sepi isu ini dan menggesa melihat perkara berkenaan secara serius supaya tiada lagi kes kemalangan membabitkan kematian berlaku.


‘Selamatkan negara, anak bangsa’

BANGI, 4 Rabiulakhir 1444H, Ahad – Demi melindungi negara daripada terikut budaya Barat, rakyat khususnya anak muda perlu  melakukan perubahan pada Pilihan Raya Umum Ke-15 (PRU15) 19 November nanti.

Ketua Pemuda BERJASA, Fahmi Bazlan berkata, rakyat tidak lagi boleh menunggu dan terus berasa selesa terhadap sebarang agenda ke arah mengubah identiti negara.

Beliau berkata demikian merujuk kepada agenda Barat yang sudah mula diterima dan diamalkan di negara Arab menerusi pesta hantu Halloween, baru-baru ini.

Kelmarin, Boulevard Riyadh City bertukar arena pesta kostum apabila pengunjung dibenarkan masuk ke Boulevard secara percuma dengan syarat mereka memakai pakaian hantu yang menakutkan.

Sebelum ini, pesta Halloween diharamkan, namun kini sudah dirayakan di Arab Saudi.

“Dah elok-elok mulia Arab itu dengan indahnya Islam, sekarang rosak berkiblatkan Barat. Kecelaruan identiti bermula dengan ikut-ikut.

“Liberalisme adalah ancaman paling besar, sehingga tercabut segala akar-akar jati diri dan agama manusia,” katanya dalam kenyataan, hari ini.

Justeru, Fahmi menyeru seluruh rakyat khususnya anak muda supaya menyelamatkan negara dan menjaganya supaya kecelaruan seumpama itu tidak menular ke Malaysia.


Kluster mahkamah kepincangan UMNO menuju PRU15

Oleh Siti Hafidah Abd Ghaffar

BANGI, 11 Safar 1444H, Khamis – Kluster mahkamah – yang kini menguasai UMNO – berkemungkinan menjadi punca kepincangan parti politik itu menghadapi Pilihan Raya Umum ke-15 (PRU15).

Langkah terbaik, penganalisis politik, Dr Azmi Hassan menyarankan, pemimpin yang berdepan kes mahkamah perlu secara ‘volunteer’ berundur memimpin supaya tidak mengheret sekali parti yang diterajui.

Dalam kes UMNO secara spesifiknya, Timbalan Presiden UMNO, Datuk Seri Mohamad Hasan sewajarnya mengambil jawatan Presiden, menggantikan Datuk Seri Zahid Hamidi yang kini berdepan pertuduhan di mahkamah.

“…bukannya Naib Presiden UMNO, Datuk Seri Ismail Sabri Yaakob – walaupun beliau seorang Perdana Menteri.

“Dalam hierarki parti itu, Tok Mat yang sepatutnya mengambil alih.

“Tetapi kita perlu lihat bahawa kemungkinan, saya tidak pasti itu resolusi ataupun Perlembagaan dalam UMNO,” katanya dalam temu bual Dimensi di TV Pertiwi, hari ini.

Sementara itu, mengulas mengenai cadangan supaya kerajaan meminda undang-undang untuk melarang individu yang berdepan perbicaraan kes mahkamah berkaitan salah laku, penyelewengan dan rasuah daripada menjadi calon pilihan raya, beliau berkata, ia tidak boleh mengikut Perlembagaan.

“Sebenarnya tidak boleh sebab Perlembagaan memang begitu nyata selagi hukuman belum disabitkan maka seseorang itu layak (bertanding) kerana diberi peluang mengikut Perlembagaan Persekutuan.

“Dalam hal UMNO umpamanya, Zahid sememangnya kita tahu sedang menjalani proses perbicaraan mahkamah. Jadi ini bergantung kepada presiden itu sendiri dan akar umbi sama ada mereka mahu ‘mencutikan’ atau ‘merehatkan’ presiden mereka dan diambil alih oleh individu nombor dua.

“Itu bergantung pada ahlinya sendiri. Tetapi memang betul salah satu sebab perbicaraan presiden ini dikatakan kepincangan dalam UMNO itu ada,” katanya.


Pertama kali dalam sejarah, Barbados punyai Presiden ganti Ratu Elizabeth

BRIDGETOWN, 15 Rabiulawal 1443H, Jumaat – Barbados telah memilih presiden pertamanya untuk menggantikan Ratu Elizabeth dari Britain sebagai ketua negara, satu langkah muktamad untuk menghapuskan pengaruh masa lalu penjajah daripada pulau Caribbean itu.

Sandra Mason dipilih pada lewat hari Rabu dengan suara dua pertiga dalam sesi bersama Dewan Perhimpunan dan Senat negara itu.

Kerajaan dalam satu kenyataan berkata, ia langkah menuju ke arah negara republik.

Negara bekas jajahan Inggeris yang mendapat kemerdekaan pada tahun 1966 itu mempunyai populasi kurang 300,000 orang dan telah lama menjalin hubungan dengan monarki Inggeris.

Tetapi permintaan untuk mendapat kedaulatan penuh dan kepemimpinan tempatan meningkat dalam beberapa tahun kebelakangan.

Mason, 72, akan dilantik pada 30 November, ulang tahun kemerdekaan ke-55 negara dari Inggeris.

Beliau merupakan seorang bekas juri yang menjadi gabenor jeneral pulau itu sejak 2018, dan beliau juga wanita pertama yang berkhidmat di Mahkamah Rayuan Barbados.

Perdana Menteri Barbados, Mia Mottley menyifatkan pemilihan presiden sebagai ‘detik penting’ dalam perjalanan negara berkenaan.

Mottley berkata, keputusan negara itu untuk menjadi sebuah republik bukanlah penghinaan terhadap masa lalu Britain.

“Kami berharap dapat meneruskan hubungan dengan raja Inggeris,” katanya.

Barbados dituntut oleh Inggeris pada tahun 1625. Kadang-kadang disebut ‘Little England’ kerana kesetiaannya terhadap adat istiadat Inggeris.

Ia adalah destinasi pelancongan yang popular sebelum wabak COVID-19, lebih dari satu juta pelancong mengunjungi pantai yang indah dan perairan ‘kristalnya’ setiap tahun.

Pulau paling timur di Caribbean itu juga terkenal sebagai tempat kelahiran penyanyi bintang besar, Rihanna yang merupakan duta Barbados yang bertugas mempromosikan pendidikan, pelancongan dan pelaburan. – Agensi


Usul undi tidak percaya terhadap PM Pakistan dihalang, pilihan raya baharu bakal diadakan

NEW DELHI, 2 Ramadan 1443H, Isnin – Timbalan Speaker Dewan Negara Pakistan pada Ahad tidak meluluskan usul undi tidak percaya terhadap kerajaan Perdana Menteri Imran Khan dibahaskan dan menyifatkan ia konspirasi asing untuk menjatuhkan kerajaan.

Keputusan itu dibuat ketika Ahli Parlimen bersidang untuk mengundi usul bagi menggulingkan kerajaan diterajui parti Tehreek-e-Insaf (PTI).

Ketika mempengerusikan sesi itu, Qasim Khan Suri menolak usul berkenaan sambil menyifatkan ia menyalahi undang-undang, bertentangan dengan Perkara Lima Perlembagaan yang mewajibkan setiap rakyat taat setia kepada negara.

Suri bersetuju dengan bantahan yang dikemukakan Menteri Penerangan, Fawad Chaudhry mengenai usul itu atas alasan ia merupakan pakatan asing bagi menjatuhkan Pakistan.

Fawad berkata, ia adalah operasi untuk menukar rejim oleh kerajaan asing.

Suri mempengerusikan sidang itu selepas pakatan pembangkang sebelum ini memfailkan usul undi tidak percaya terhadap Speaker Asad Qaiser.

Pihak pembangkang memerlukan sekurang-kurangnya 172 undi dari 342 anggota dewan untuk menjatuhkan Imran, yang mula berkuasa pada 2018.

Imran sebelum ini berulang kali mendakwa pembangkang bertindak atas arahan pihak luar yang mahu menghalang Pakistan melaksanakan dasar luar yang bebas.

Dalam ucapan di televisyen selepas keputusan timbalan speaker itu, Imran berkata beliau telah mengesyorkan kepada Presiden Arif Alvi untuk membubarkan Kabinet dan mengadakan pilihan raya baharu.

Fawad berkata, Kabinet telah dibubarkan dan perdana menteri akan terus melaksanakan tugasnya di bawah Perkara 224 Perlembagaan.

Perkembangan terbaharu itu menandakan satu lagi pusingan konfrontasi antara Imran dan pembangkang, yang berikrar mencabar keputusan timbalan speaker di Mahkamah Agung.

Pemimpin Parti Rakyat Pakistan (PPP), Bilawal Bhutto Zardari berkata, pembangkang tidak akan berganjak dari dewan Parlimen.


Grand coalition: Rakyat mahu pemimpin ikhlas bukan taksub parti, kuasa

BANGI, 23 Rabiulakhir 1442H, Rabu – Rakyat mahukan kerja-kerja ikhlas daripada pemimpin, bukannya sikap taksub kepartian dan kuasa, kata Presiden Barisan Jemaah Islamiah Se-Malaysia (BERJASA).

Datuk Dr Badhrulhisham Abdul Aziz berkata demikian sebagai mengulas cadangan ‘grand coalition’ yang dikemukakan Setiausaha Agung Muafakat Nasional (MN), Tan Sri Annuar Musa, baru-baru ini.

Sebelum ini, Annuar berkata, negara memerlukan sebuah gabungan politik besar atau ‘grand coalition’ dengan 12 atau lebih parti yang sealiran.

Annuar membayangkan gabungan itu membabitkan Barisan Nasional (BN), Perikatan Nasional (PN), Gabungan Parti Sarawak (GPS), Gabungan Rakyat Sabah (GRS), Warisan, Muda termasuk BERJASA.

Menyambut baik cadangan itu, Dr Badhrulhisham berkata, sesuatu gabungan besar memerlukan pembaharuan politik yang kuat, di mana tiada lagi ketaksuban kepada kepartian.

“Apa yang disebut (dicadangkan) itu, saya rasa memang patut dilakukan tetapi melalui pengalaman lepas, BERJASA, Gagasan Sejahtera dan gabungan-gabungan lain, saya rasa keikhlasan di atas kertas dan pelaksanaannya itu yang penting.

“Pembaharuan politik perlu dilakukan untuk menangani situasi yang berlaku pada hari ini supaya hala tuju ke landasan sebenar dalam perjuangan dapat ditegakkan,” katanya dalam temu bual bersama TV Pertiwi, hari ini.

Malah, beliau berkata, antara anasir yang merosakkan perjuangan umat Islam adalah penguatkuasaan kapitalis dan ‘warlord’ sesetengah pemimpin sendiri.

Maka, tegas beliau, sekiranya wujud gabungan besar, isu berkaitan kuota parti atau perebutan kuasa Perdana Menteri dan Menteri Besar tidak ada.

“Itu bukan formula terbaik malah menimbulkan masalah sejak beberapa tahun yang lepas di bawah PH dan PN.

“Kita kata grand coalition, kita panggil semua pihak sebab kita mungkin terdesak perlu sokongan. Tiba-tiba bila bincang, pembahagian kerusi dah dibuat, apa maknanya kat situ?,” soalnya.


Kabinet Ismail Sabri perlu buktikan COVID-19 dapat dikawal, ekonomi terus meningkat

PAGI Jumaat semalam 27 Ogos, Perdana Menteri (PM) telah mengumumkan senarai ahli Kabinet baru yang kelihatan tidak banyak berbeza dengan barisan Kabinet yang lama. Namun begitu, kita bersyukur, berakhir sudah kemelut politikus mahu menjatuhkan kerajaan.

2. Senarai besar ahli Kabinet pilihan PM Datuk Seri Ismail Sabri jelas tidak menunjukkan banyak perubahan, jika ada pun yang agak ketara dan bakal mengundang kontroversi ialah di Kementerian Wilayah Persekutuan, Kementerian Belia dan Sukan dan satu dua di Kementerian di Jabatan Perdana Menteri bahagian (Parlimen dan Undang-undang) dan (Hal Ehwal Agama). Semua ini Kabinet muka baru.

3. Manakala kerusi yang berisiko ialah kerusi Kementerian Kesihatan dengan Kementerian Sains, Teknologi dan Inovasi yang bergantung harap kepada turun naiknya angka jangkitan COVID-19, ia hanya bertukar orang sahaja. Walaupun di Kementerian Pertahanan berlaku pertukaran Menteri, namun ia seperti sirih pulang ke gagang sahaja. Tiada berita baik, namun setidak-tidaknya tidak ada Kiasu-Cauvanis tersenarai berada di kementerian strategik pertahanan negara seperti di era Pakatan Harapan dahulu.

4. Kerusi paling panas yang ramai mengharapkan ada pertukaran drastik nampaknya terus kekal menjadi milik orang yang sama, beliau kekal sebagai Menteri Kanan – Menteri Perdagangan Antarabangsa dan Industri. Ramai mengatakan kementerian itu adalah lubuk emas berbanding semua kementerian yang ada. Selain beliau berjaya membuktikan kekebalan dirinya, beliau juga jelas berjaya menunjukkan ada pengaruh kuat dengan orang atasan walaupun desas-desus mengatakan tidak ada satu parti pun yang mahu menerimanya sebagai ahli.

5. Mungkin ramai tertanya-tanya di manakah rasionalnya mereka yang buruk perangai masih diperlukan khidmatnya, sedangkan Islam menasihati agar menjauhi mereka yang berperangai buruk ini, kerana bala’ yang dibawa oleh mereka sejak dari zaman dahulu hinggalah ke hari ini tidak pernah terpadam dalam lipatan sejarah.

6. Dalam sebuah hadith ada menyebut – Nabi SAW, Baginda bersabda: “Tidak akan masuk syurga seorang penipu, orang yang bakhil, orang yang suka mengungkit-ungkit pemberiannya dan *PEMIMPIN YANG BERPERANGAI BURUK*. Orang yang pertama kali akan masuk syurga adalah hamba yang taat kepada Allah dan kepada tuannya (majikannya).” (HR Ahmad)

7. Mungkin bagi sesetengah orang, hadith ini tidak membawa erti apa-apa, tetapi bagi kami berpengalaman sebagai aktivis memperjuangkan Agama, Bangsa dan Tanahair ia sangat penting apatah lagi khabar ini datang dari Rasulullah SAW, maka tidak ada yang remeh jika sesuatu itu dari Baginda SAW. Kecuali mereka yang membenci Islam dan yang meragui ciri-ciri ahli neraka yang dikhabarkan oleh Baginda SAW.

8. Hadith ini memberitahu tentang pemimpin yang berperangai buruk. Selain disyarah maksud ‘buruk’ itu ialah pemimpin yang menjauhkan rakyat daripada kehidupan yang sejahtera. Ia juga membawa maksud pemimpin yang berakhlak buruk seperti pemabuk, suka beri janji palsu, mengambil rasuah dan termasuk yang rosak akhlak peribadinya seperti kerap berzina dan lebih berat lagi yang ketagih melakukan perbuatan diluar tabi’i iaitu meliwat.

9. Hakikatnya hari ini rakyat sudah tidak mahu lagi kemelut perebutan kuasa berlaku, dan jangan pula kerana nila setitik rosak susu sebelanga. Hanya kerana hendak menjaga hati seorang dua berperangai buruk, terus kekal berada di saf kepimpinan negara sampai suatu masa nanti kita semua terpaksa menanggung bala’ dari Allah SWT yang akan tertimpa ke atas kita tanpa mengira Islam atau kafir, Melayu atau bukan Melayu dan semuanya kena tanpa terkecuali.

10. Saat senarai kabinet diumumkan, negara kita masih dibebani dengan ancaman pandemik COVID-19, sehingga hari ini angka jangkitan tidak menunjukkan tanda-tanda berkurangan, malah mungkin akan bertambah, jika ia tidak betul-betul ditangani dengan serius oleh pakar bidang.

11. Ramai yang berasa tidak puas hati dengan perlantikan Menteri Belia dan Sukan. Sebelum ini beliau telah hilang jawatan disebabkan tidak ada majoriti dan terpaksa melepaskan jawatan Menteri Besar. Kemudian dilantik semula sebagai Penasihat Khas bertaraf menteri kepada PM dulu. Seminggu kemudian PM kerajaan Perikatan Nasional yang beliau nasihati itu tumbang. Sekarang orang yang sama ini diangkat pula sebagai Menteri Belia dan Sukan, kementerian yang ramai menganggap taraf Syed Saddiq sahaja.

12. Apa sekalipun tanggapan kita, negara kita sudah ada PM ke-9 dan barisan kabinet baru. Kini tibalah masanya bagi beliau bersama barisannya membuktikan dalam tempoh 100 hari sampai mana pencapaian yang mampu dicapai. Pandemik COVID-19 mesti dapat dikawal, ekonomi harus meningkat dan pengangguran mesti diatasi. Syabas dan tahniah atas perlantikan semua perwakilan kerajaan baru, buktikan kemampuan anda layak terpilih dengan kewibawaan dan integriti pada diri anda semua.

Haji Rashidi Haris
Ketua Media PEMBELA


PAS ambil tindakan jika pimpinan, ahli cetus perpecahan masyarakat

BANGI, 5 Zulhijjah 1443H, Selasa – PAS akan mengambil tindakan tegas terhadap mana-mana pimpinan dan ahlinya yang bertindak membelakangkan aspek perpaduan serta mendorong berlakunya perpecahan dalam kalangan masyarakat.

Setiausaha Agungnya, Datuk Seri Takiyuddin Hassan berkata, PAS menjunjung tinggi titah nasihat dan pandangan Sultan Selangor, Sultan Sharafuddin Idris Shah supaya gejala perpecahan yang kini berlaku dalam kalangan orang Melayu di negara ini dihentikan segera.

“PAS juga akur sebagaimana dititahkan baginda bahawa agama Islam sentiasa menggalakkan manusia bersatu padu dan tidak berpecah belah selaras dengan perintah yang terkandung dalam kitab suci al-Quran,” katanya dalam satu kenyataan malam tadi.

Takiyuddin yang juga Ahli Parlimen Kota Bharu berkata, PAS akan terus komited untuk mengusahakan agenda perpaduan ummah dalam kalangan umat Melayu Islam di negara ini.

“Sekali gus mengukuhkan perpaduan nasional di antara semua rakyat Malaysia yang berbilang kaum,” katanya.

Terdahulu media melaporkan Sultan Sharafuddin memandang serius gejala perpecahan dalam kalangan orang Melayu, terutama pemimpin politik Melayu.

Baginda bertitah, perbalahan dalam kalangan pemimpin politik Melayu yang dilihat begitu ketara ketika ini boleh mengancam perpaduan, keharmonian hidup rakyat pelbagai kaum serta kestabilan politik di negara ini.